Haramkan Gerakan sertai PN! Biar mereput sebagai pembangkang

BANGI, 28 Muharram 1442H, Rabu – Perikatan Nasional (PN) tidak akan rugi sekiranya membiarkan parti ultra kiasu seperti Gerakan menjadi pembangkang.

Justeru, PN tidak perlu mempedulikan Gerakan dan haramkan parti ultra kiasu berkenaan daripada menyertai gabungan itu, kata pemerhati politik, Prof Dr Ridhuan Tee Abdullah.

Beliau berkata, Gerakan sudah tiada hala tuju sehingga terpaksa mencari tempat berpaut dan mungkin mereput jika PN tidak mempedulikannya.

“Sama seperti MCA, jika Bumiputera tidak menyokong parti ia turut akan mengikut jejak Gerakan, mereput dengan sendiri.

“Jika PN kebulur sangat nak terima juga kenakan syarat yang ketat. Antaranya tidak boleh sama sekali bertanding di kawasan majoriti Melayu.

“Biarkan ultra kiasu berdepan dengan sesama ultra kiasu. Tengok siapa menang,” katanya dalam kenyataan.

Sambil menyindir, Ridhuan Tee berkata, Gerakan dahulunya berlagak apabila UMNO-Barisan Nasional (BN) tidak berkuasa sehingga memutuskan keluar daripada gabungan itu.

“Bila BN (PN) kembali kuat, lain pula ceritanya. Intai peluang semula. Paling cepat mencium bau adalah ultra kiasu MCA. Cepat-cepat menyertai PN.

“Dahulu ultra kiasu ini kutuk UMNO dan PAS sampai rapat ke dinding, sekarang mahu jilat balik,” katanya.

Beliau membayangkan parti ultra kiasu berkenaan mempunyai prinsip dan maruah, namun sebaliknya.

“Ingatan kepada pimpinan PN, percayalah membela ultra kiasu ini dalam PN, ultra kiasu inilah juga yang akan memecahbelahkan dan merosakkan perpaduan sesama Bumiputera dalam MN dan PN.

“Rakan PN yang paling baik, mewakili bangsa Cina adalah Parti Cinta Malaysia (PCM). PCM tidak ultra kiasu. Parti ini berjiwa patriotik dan sayangkan negara serta menghormati pribumi,” katanya.


Tahanan Palestin tertua bebas selepas 17 tahun dikurung

RAMALLAH, 21 Syaaban 1444H, Selasa –  Seorang tahanan Palestin tertua dibebaskan selepas 17 tahun ditahan dalam penjara negara haram Israel.

Fuad Al-Shubaki, 83, disambut oleh keluarganya di pusat pemeriksaan Tarqumia, di bandar Hebron, sejurus dibebaskan dari Penjara Ashkelon, semalam.

Dalam komen pertamanya, Fuad menggesa supaya tahanan Palestin dibebaskan dari penjara Israel.

Menurut angka Palestin, terdapat 4,780 rakyat Palestin yang ditahan oleh pengganas Israel, termasuk 160 kanak-kanak dan 29 tahanan wanita.

NGO Persatuan Banduan Palestin berkata, Fuad menghidap penyakit kronik dan bergantung kepada rakan tahanan untuk memenuhi keperluan fizikal ketika di penjara.

Dilahirkan pada 1940 di Gaza, Fuad adalah ahli kanan kumpulan Fatah dan pengiring kepada bekas Presiden Palestin, Yasser Arafat dalam banyak lawatan luarnya.

Pada Januari 2002, Israel merampas penghantaran senjata di atas kapal dikenali sebagai Karine A – di Laut Merah ketika dalam perjalanan ke Palestin.

Israel menuduh Fuad terbabit dalam kegiatan penghantaran senjata dan menangkapnya pada Mac 2006 dari penjara Palestin di bandar Jericho, di mana dia ditahan di bawah kawalan Amerika Syarikat (AS) dan British sejak 2002. –  Agensi


Emir Kuwait baharu tegas sokong perjuangan Palestin

KUWAIT, 18 Safar 1442H, Selasa – Emir baharu Kuwait, Sheikh Nawaf al-Ahmad al-Jaber Al Sabah menyuarakan sokongan kerajaannya yang tidak berbelah bahagi terhadap rakyat dan Palestin, serta pejuangan membebaskan tanah yang diduduki oleh rejim pengganas Israel.

Ketika pertemuan dengan Perdana Menteri Palestin, Mohammad Shtayyeh, Sheikh Nawaf berkata, Kuwait akan terus mengikuti jejak Almarhum Emir Sheikh Sabah al-Ahmad al-Jaber Al Sabah, dan akan menawarkan sokongan padu kepada Palestin dan rakyatnya.

Shtayyeh dan pegawai kanan lain dari Pihak Berkuasa Palestin tiba di Kuwait pada hari Ahad untuk mengucapkan takziah atas kematian Sheikh Sabah.

Sebelum ini, dalam perbualan telefon dengan Ketua Biro Politik Pergerakan Perjuangan Islam Palestin (Hamas), Ismail Haniyeh, pada 1 Oktober, Sheikh Nawaf menekankan bahawa kerajaannya tidak akan mengubah pendiriannya terhadap rakyat Palestin.

Katanya, Kuwait akan tetap komited terhadap perjuangan Palestin.

Bulan lalu, sebilangan parti politik Kuwait mengutuk dakwaan Presiden Amerika Syarikat, Donald Trump kononnya kerajaan di Teluk Parsi itu akan segera menormalkan hubungan dengan Israel.

Dakwaan itu berikutan Emiriah Arab Bersatu (UAE) dan Bahrain menandatangani perjanjian normalisasi dengan rejim Tel Aviv di White House. – Agensi


Tapis ikon jika ingin dijemput ke sekolah: iGuru

BANGI, 7 Zulhijjah 1443H, Khamis – Sekolah wajar menjadi premis terbaik untuk membangunkan intelek, bakat dan jati diri murid.

Atas dasar itu, adalah tidak wajar pihak sekolah menjemput mana-mana individu yang rendah moral dan adab untuk dijadikan ikon dalam mengisi program motivasi dan pembinaan generasi.

Demikian pandangan disuarakan Presiden Ikatan Guru-Guru Muslim Malaysia (iGuru), Ustaz Mohd Azizee Hasan susulan tindakan sebuah sekolah di Kuala Lumpur, menjemput personaliti media sosial, Haqiem Stopa untuk memberi motivasi kepada para pelajar di sekolah berkenaan.

Mengulas perkara itu, beliau berkata, pihak sekolah perlu menapis mana-mana ikon yang ingin dijemput ke sekolah dan mengikut prosedur operasi standard (SOP) yang ditetapkan agar hero ditonjolkan nanti memberi nilai positif dalam diri para pelajar.

Katanya, membawa ikon yang tidak bersesuaian akan memberi mesej negatif dan mengundang cara fikir salah di kalangan para pelajar kerana mereka masih mentah dan belum sempurna tahap kematangan.

“Hangat diperkatakan kehadiran seorang influencer TikTok popular Haqiem Stopa ke salah sebuah sekolah untuk menyampaikan sesi ceramah berkaitan COG (Cerita Orang Gagal).

“Pihak iGuru menyambut baik hasrat murni pihak sekolah untuk mengenengahkan kisah orang-orang yang pernah gagal yang akhirnya berjaya untuk dijadikan inspirasi kepada para pelajar.

“Namun, pihak iGuru melihat mana-mana ikon atau ‘influencer’ yang dijemput tersebut mestilah dari kalangan mereka yang boleh dijadikan contoh terbaik untuk generasi pelajar,” katanya dalam satu kenyataan.

Beliau berkata, Malaysia mempunyai ramai bakat anak muda yang hebat dan berjaya dalam pelbagai industri untuk dijadikan ikon dan ‘influencer’ kepada para pelajar.

“Pempengaruh yang telah berjaya di dalam bidang masing-masing serta memiliki akhlak dan moral yang tinggi wajar dijemput ke sekolah-sekolah untuk menjadi ikutan yang baik kepada para pelajar meskipun mereka dari latar belakang yang pernah gagal sebelum ini dan berdepan ujian dalam kehidupan,” katanya.


KDN akan wujudkan empat pintu sempadan antarabangsa tahun ini

PUTRAJAYA, 10 Jamadilakhir 1443H, Khamis – Kementerian Dalam Negeri (KDN) akan mewujudkan empat lagi pintu sempadan antarabangsa baharu pada tahun ini sebagai usaha meningkatkan kemudahan kemasukan warga asing secara sah ke dalam negara.

Menterinya, Datuk Seri Hamzah Zainudin berkata, kemudahan itu akan diwujudkan di Teluk Melano dan Kapit di Sarawak, Pengerang di Johor serta Setiu di Terengganu, dan ia secara langsung akan meningkatkan kegiatan ekonomi dan kerjasama ekonomi di antara negara di kawasan sempadan.

“Selain itu, kerajaan memperuntukkan RM8.8 juta di bawah Belanjawan 2022 dan telah diluluskan bagi tujuan pembinaan lapan pos kawalan baharu Pasukan Gerakan Am, iaitu tujuh di Sarawak dan satu di Sabah, bagi meningkatkan keberadaan anggota penguatkuasaan di kawasan sempadan, di samping membolehkan operasi kawalan sempadan dilaksanakan secara berterusan.

“KDN juga akan membangunkan satu Blueprint Kawalan Sempadan dan memulakan kajian pembangunan sistem integrasi kawalan sempadan yang akan dikenali sebagai National Border Control System,” katanya ketika berucap di Perhimpunan Bulanan dan Amanat Tahun Baharu 2022 di Kompleks KDN, di sini.

Beliau berkata, langkah-langkah berkenaan adalah selaras dengan pendekatan lima sempadan hadapan (five-front approach) di bawah Pelan Strategik KDN 2021-2025.

Sementara itu, menurutnya, Malaysia dilihat semakin diiktiraf sebagai antara negara paling selamat dan aman di dunia apabila kedudukan negara ini dalam Global Peace Index 2021 naik ke tangga ke-23 berbanding tangga ke-24 daripada 163 negara, dan bagi Index Ease of Doing Business, ia naik ke tempat ke-12 berbanding ke-15 daripada 190 buah negara.

Hamzah seterusnya berkata, KDN akan memberikan tumpuan kepada pengukuhan bahagian dan jabatan di bawah kementerian pada tahun ini.

“Penstrukturan semula akan dilaksanakan, melibatkan antaranya Polis Diraja Malaysia (PDRM), Jabatan Imigresen, Agensi Antidadah Kebangsaan dan Kawasan Keselamatan Khas Pantai Timur Sabah (ESSCom), untuk memantapkan lagi struktur bahagian dan jabatan berdasarkan fokus dan keutamaan yang bersesuaian.

“Bagi tujuan ini, KDN telah memperoleh peruntukan RM13 juta daripada MOF (Kementerian Kewangan) untuk memperkukuhkan Bahagian D11 (Bahagian Siasatan Jenayah Seksual, Wanita dan Kanak-kanak, Jabatan Siasatan Jenayah PDRM,” katanya.

Beliau berkata, langkah itu bersesuaian dengan keperluan semasa yang mengambil kira beban tugas PDRM dalam berhadapan pertambahan dan kompleksiti kes jenayah seksual melibatkan golongan wanita dan kanak-kanak di Malaysia.

Mengulas lanjut, Hamzah berkata, KDN menerima peruntukan RM17.09 bilion yang merangkumi RM13.51 bilion peruntukan mengurus, RM3.58 bilion bagi peruntukan pembangunan dan RM1.97 juta peruntukan di bawah T-11 dalam bagi Belanjawan 2022 untuk memastikan kelancaran pelaksanaan perancangan kementerian tahun ini. – Bernama


Tiada laporan laman sesawang kerajaan digodam setakat ini

KUALA LUMPUR, 13 Jamadilakhir 1442H, Selasa  – Polis Diraja Malaysia (PDRM) belum menerima sebarang laporan terdapat laman sesawang kerajaan yang digodam setakat ini selepas ancaman dibuat kumpulan penggodam Anonymous Malaysia.

Pengarah Jabatan Siasatan Jenayah Komersil (JSJK) Bukit Aman Datuk Zainuddin Yaacob berkata, pihaknya melalui Bahagian Siasatan Jenayah Siber dan Multimedia sentiasa membuat pemantauan bagi memastikan kegiatan seumpama itu dapat dibendung.

Beliau berkata, sekiranya tindakan penggodaman tersebut dilakukan dengan niat untuk mensabotaj sistem keselamatan negara, siasatan akan dilaksanakan mengikut Seksyen 124K dan 124L Kanun Keseksaan yang masing-masing memperuntukkan hukuman penjara seumur hidup dan penjara sehingga 15 tahun.

“Sekiranya terdapat laporan polis berkenaan kegiatan sebegini (menggodam), siasatan juga boleh  dilaksanakan di bawah Seksyen 4 atau Seksyen 5 Akta Jenayah Komputer 1997 yang memperuntukkan hukuman denda tidak melebihi RM150,000 atau penjara tidak melebihi 10 tahun, atau kedua-duanya,” katanya kepada Bernama di sini, hari ini.

Kumpulan penggodam itu membuat ancaman menerusi satu klip video yang tular di platform media sosial baru-baru ini.

Antara dakwaan “Anonymous Malaysia”  ialah sistem keselamatan Malaysia berada pada tahap rendah dan boleh menyebabkan para penggodam menjual segala maklumat yang bocor, selain lebih 46 juta data pengguna syarikat telekomunikasi telah digodam hingga hari ini.

Zainuddin turut mengharapkan orang ramai untuk memberikan sokongan dan kerjasama dalam menyalurkan maklumat berkaitan kegiatan penggodaman.

“Masalah kebocoran maklumat serta penggodaman sistem kerajaan bukanlah sesuatu yang boleh dijadikan bahan ketawa kerana ia mempunyai kesan terhadap rakyat dan negara ini. Sama-samalah kita berganding bahu bagi memastikan keselamatan dan kesejahteraan negara ini terus terpelihara,” katanya.

Dalam pada itu, Timbalan Ketua Polis Negara Datuk Seri Acryl Sani Abdullah Sani berkata, PDRM sedar dan mengambil serius dengan ancaman kumpulan penggodam terbabit.

“Kami sedar (ancaman penggodaman) sebab itu, ia sedang dipantau oleh JSJK,” katanya. -Bernama


Parti baharu suburkan proses demokrasi cuma jangan jadi proksi

BANGI, 4 Rabiulawal 1443H, Isnin – Kewujudan parti-parti baharu dilihat mampu menyuburkan proses demokrasi kerana memberi lebih banyak pilihan kepada pengundi.

Namun, pada masa sama dibimbangi hanya dijadikan sebagai proksi kepada sesetengah pihak, Tegas Ketua Dewan Pemuda Ikatan Malaysia (DPIM), Shahir Adnan.

“Semangat yang ditunjukkan ini bersesuaian dengan nilai-nilai negara kita untuk menyuarakan keluh kesah rakyat dan denyut nadi anak muda.

“Sejauh manakah golongan B40 dan M40 diwakili di dalam Jawatankuasa Penaja parti tersebut. Ratanya-ratanya seperti golongan T20 yang menjadi pemimpin Parti Kuasa Rakyat.

“Dewan Pemuda Ikatan Malaysia berharap semua parti politik tanpa mengira kecenderungan kepada kerajaan atau di pihak pembangkang, perlu mendahulukan rakyat,” katanya menerusi kenyataan, hari ini.

Shahir menegaskan, semua pihak perlu mengamalkan politik matang dan menghindari diri daripada menghamburkan kata-kata yang menyakitkan hati parti lain.

Mencemuh dan menunding jari kepada parti lain menunjukkan ketidakmatangan politik, walaupun sebilangan besar mereka adalah pemimpin berpengalaman warga emas.

“Rakyat terutama pengundi baharu bakal menghukum pemimpin sebegini,” katanya.


Peperiksaan SPM tak boleh ditangguh lagi: NUTP

KUALA LUMPUR, 26 Jamadilawal 1442H, Ahad – Kesatuan Perkhidmatan Perguruan Kebangsaan Malaysia (NUTP) berharap peperiksaan Sijil Pelajaran Malaysia (SPM) yang dijadualkan Februari ini diteruskan meskipun ada kebimbangan peningkatan kes COVID-19 sejak akhir-akhir ini.

Presiden NUTP Aminuddin Awang berkata pihaknya tidak mahu status cemerlang peperiksaan SPM terjejas kerana sijil berkenaan juga diiktiraf di banyak negara dan ia setaraf dengan Sijil Umum Pendidikan Menengah (GCSE) di United Kingdom.

“NUTP mengharapkan agar peperiksaan SPM dapat diteruskan untuk pelajar SPM yang sepatutnya menduduki pada tahun 2020 itu untuk proses mereka memasuki fasa kerjaya dan melanjutkan pelajaran ke institut pengajian tinggi berjalan lancar.

“Pelajar SPM yang memasuki umur 18 tahun ini juga sudah mampu berfikir secara matang dan sedar apa-apa yang berlaku akan menjejaskan peluang mereka melanjutkan pelajaran dan memasuki era kerjaya. Mereka senang diurus oleh guru untuk berhadapan dari sudut aspek pematuhan pencegahan COVID-19,” katanya pada sidang media di sini selepas pelancaran aplikasi MyNUTP di sini, hari ini.

Pada masa sama, Aminuddin berkata NUTP juga berpendirian akan menyokong apa jua keputusan Kementerian Pendidikan (KPM) sama ada untuk menangguhkan pembukaan sesi persekolahan sekiranya kes COVID-19 terus meningkat dan membimbangkan.

“NUTP yakin dalam proses pembukaan sesi persekolah pihak KPM akan membuat keputusan berasaskan nasihat daripada Majlis Keselamatan Negara (MKN) berdasarkan analisis risiko semasa.

“Kami di pihak guru dalam keadaan apa sekalipun tetap bersedia menabur khidmat dan berharap aspek keselamatan dan kesihatan diberikan keutamaan dalam apa-apa hal berkaitan pembukaan sekolah,” katanya.

Menteri Kanan (Pendidikan) Dr Radzi Jidin semalam dilaporkan berkata KPM perlu menunggu pengumuman oleh Perdana Menteri Tan Sri Muhyiddin Yassin mengenai tindakan yang akan dilaksanakan kerajaan berhubung situasi semasa jangkitan COVID-19 terlebih dahulu.

Dalam pada itu, Aminuddin berkata aplikasi MyNUTP akan memudahkan ribuan ahlinya melaksanakan proses perkhidmatan secara dalam talian dengan lebih mudah dan ringkas termasuk berkenaan mendapatkan penyata ahli, maklumat pertukaran tempat bertugas dan tuntutan kebajikan bagi pasangan dan anak. – Bernama


Selangor benar rapat saf solat berjemaah mulai 1 April

SHAH ALAM, 24 Syaaban 1443H, Ahad – Sultan Selangor, Sultan Sharafuddin Idris Shah berkenan supaya solat berjemaah tanpa penjarakan sosial di masjid dan surau seluruh negeri Selangor berkuat kuasa 1 April ini.

Pengarah Jabatan Agama Islam Selangor (JAIS), Datuk Mohd Shahzihan Ahmad berkata, ketetapan tersebut dibuat selepas baginda mengadakan satu rundingan bersama beberapa agensi kerajaan negeri dan ahli-ahli Dewan Diraja Selangor.

“Baginda telah berkenaan membuat penelitian dan memperhalusi beberapa perkara penting terutamanya langkah-langkah yang perlu diambil untuk mengelakkan kesan mendalam akibat COVID-19 selain memastikan kesejahteraan rakyat terpelihara serta masjid dan surau terus berfungsi sebagai pusat ibadah umat Islam.

“Baginda juga berkenan solat tarawih dibenar dilaksanakan 20 rakaat sepanjang bulan Ramadan tahun ini di semua masjid dan surau di negeri ini,” katanya dalam satu kenyataan di sini hari ini.

Mohd Shahzihan berkata, para jemaah dikehendaki mengikuti beberapa ketetapan yang ditetapkan seperti hanya individu lengkap vaksin sahaja dibenarkan hadir ke masjid atau surau.

“Individu berumur 18 tahun dan ke bawah lengkap dua dos vaksin dibenarkan hadir ke masjid dan surau selain perlu membawa sejadah dan memakai pelitup muka.

“Individu yang bergejala diminta menangguhkan sebarang aktiviti di masjid dan surau sehingga tahap kesihatan dapat dipastikan demi menjaga kesejahteraan jemaah lain,” katanya.

Mohd Shahzihan berkata, baginda turut menzahirkan rasa bimbang dengan penularan wabak COVID-19 yang masih tinggi di Selangor dan menasihati rakyat di negeri itu untuk terus berhati-hati serta mematuhi prosedur operasi standard (SOP) dan arahan yang dikeluarkan oleh kementerian dari semasa ke semasa.

“Di Selangor mencatatkan jumlah kematian sebanyak 10,413 setakat 19 Mac lalu dengan lebih 50 peratus daripadanya adalah orang Melayu.

“Oleh yang demikian, baginda menasihati rakyat Selangor agar tetap berhati-hati dan terus mematuhi SOP serta mengikuti semua arahan yang dikeluarkan oleh Kementerian Kesihatan Malaysia (KKM) dari semasa ke semasa,” katanya. – Bernama


PRN Johor: BN sasar menang dua pertiga

SEGAMAT, 4 Syaaban 1443H, Isnin – Barisan Nasional (BN) menyasarkan kemenangan dua pertiga pada  Pilihan Raya Negeri (PRN) Johor, kata Datuk Seri Ismail Sabri Yaakob.

Perdana Menteri berkata, beliau melihat peluang kemenangan BN pada pilihan raya kali ini adalah cerah, namun gabungan parti itu tidak mahu hanya memperoleh majoriti mudah.

“Peluang, sudah tentu saya mewakili Barisan Nasional tentu saja peluang bagi saya adalah baik tetapi seperti saya katakan setiap apa pun pertandingan sebelum wisel penamat ditiupkan dan diisytiharkan kemenangan, kita masih tidak boleh katakan kita sudah menang,” katanya.

Beliau berkata demikian dalam sidang media selepas merasmikan Rumah Keluarga Malaysia Angkatan Tentera (RKMAT) di Kem Segamat di sini hari ini.

Turut hadir Menteri Pertahanan, Datuk Seri Hishammuddin Tun Hussein, Panglima Angkatan Tentera, Jen Tan Sri Affendi Buang dan Menteri Besar Johor Datuk Hasni Mohammad.

Justeru, Ismail Sabri yang juga Naib Presiden UMNO berkata, jentera parti mesti terus bekerja sehingga diumumkan pihak yang menang dan yang kalah.

“Saya harap walaupun saya yakin, Menteri Besar Johor pun yakin, Datuk Seri Hishammuddin pun yakin tetapi tidak cukup untuk yakin, jentera mesti terus bekerja seperti kita belum menang supaya kita mendapat pencapaian lebih baik.

“Seperti saya katakan kita tidak mahu majoriti mudah, kita nak lebih daripada majoriti mudah, kalau boleh dua pertiga kerusi dimenangi BN,” katanya.

BN membariskan 56 calon untuk bertanding di kesemua kerusi Dewan Undangan Negeri pada PRN Johor.

Suruhanjaya Pilihan Raya menetapkan hari pengundian pada 12 Mac manakala undi awal pada Selasa ini.-  Bernama


Polis tahan 11 individu godam sistem komputer kerajaan

BANGI, 6 Rejab 1442H, Khamis – 11 individu ditahan susulan terbabit dalam aktiviti menggodam sistem komputer kerajaan dalam tujuh serbuan, semalam.

Jabatan Siasatan Jenayah Komersial (JSJK) Bukit Aman dilaporkan melakukan serbuan di seluruh negara selepas risikan dan intipan sejak seminggu lalu.

Timbalan Ketua Polis Negara, Datuk Seri Acryl Sani Abdullah Sani berkata, semua suspek yang ditahan berusia antara 20 hingga 40 tahan dan antara yang ditahan adalah pentadbir akaun Facebook Anonymous Malaysia.

“Tangkapan dibuat ekoran ugutan dan ancaman oleh kumpulan berkenaan untuk menggodam sistem komputer kerajaan sejak beberapa tahun lalu.

“Pada masa ini pihak polis masih lagi dalam proses menjalankan siasatan dengan lebih lanjut untuk mengenal pasti saki-baki suspek lain sebelum proses tangkapan susulan dilakukan,” katanya seperti dilapor Harian Metro.

Acryl Sani berkata, semua suspek yang ditahan disyaki menjalankan serangan siber terancang ke atas laman web kerajaan dan swasta.

“Siasatan kita setakat ini tidak menolak kemungkinan 17 laman web yang sudah diceroboh,” katanya.

Sementara itu, berdasarkan maklumat yang diperoleh, suspek yang ditahan turut disyaki terbabit melakukan pencerobohan kepada tiga sistem kerajaan negeri Johor, Sabah dan Kementerian Perdagangan Antarabangsa dan Industri (MITI).


Lantikan Ahli Parlimen Belia dilanjut sehingga 2023

BANGI, 17 Zulkaedah 1443H, Jumaat – Kementerian Belia dan Sukan bersetuju untuk melanjutkan tempoh lantikan Ahli Parlimen Belia Malaysia (PBM) bagi sesi 2019-2021 hingga 2023, kata Menterinya, Datuk Seri Ahmad Faizal Azumu.

Beliau berkata, pembabitan belia dalam sidang Parlimen kali ini dilihat mampu mencorak pemimpin muda yang berkualiti dan mampu digilap untuk menjadi pemimpin pelapis.

“Sesi perbahasan dilakukan dengan baik dan empat usul yang dibentangkan dibawa kepada kementerian berkenaan dan pihak mereka telah menghantar pegawai untuk mencatat segala perkara.

Jelas Ahmad Faizal lagi, sekiranya selepas ini masih terdapat beberapa cadangan dan persoalan pihak kementerian berkenaan akan melihat semula perkara tersebut.

Antara usul yang dibahaskan adalah meminda had umur minimum perkahwinan bagi orang Islam dan bukan Islam, inisiatif khas bagi menggalakkan penyertaan golongan belia dalam sektor penternakan dan pertanian bagi menyokong Pelan Tindakan Dasar Sekuriti Makanan 2021 hingga 2025.

Selain itu, meminda akta perlindungan bagi kanak-kanak, orang-orang tua dan golongan Orang Kurang Upaya (OKU) serta meminta untuk mengangkat Bahasa Melayu sebagai bahasa kedua ASEAN.

Bagaimanapun, Ahmad Faizal menegur beberapa sikap kurang baik ditonjolkan oleh ahli PBM sewaktu persidangan berlangsung.

“Saya amat berpuas hati namun saya menegur ahli PBM yang tidak begitu serius dalam menghadiri sidang Parlimen ini iaitu jumlah ahli adalah 153 dan 68 daripada mereka tidak hadir pada hari ini, selain menjaga disiplin di dalam dewan,” katanya.

Katanya, mereka menerima teguran ini dengan baik dan ini menunjukkan kematangan sikap yang sewajar dimiliki oleh belia pada masa kini. – Bernama


Sultan Nazrin berkenan lantik Jemaah Pemangku Raja Perak

IPOH, 11 Safar 1443H, Sabtu – Sultan Perak Sultan Nazrin Shah berkenan melantik Jemaah Pemangku Raja Perak berkuat kuasa hari ini.

Setiausaha Dewan Negara Perak Toh Amar Seri Diraja Datuk Seri Ayop Hashim dalam satu kenyataan berkata Raja Muda Perak Raja Jaafar Raja Muda Musa dilantik menjadi Pengerusi Jemaah Pemangku Raja Perak.

Dua lagi individu dilantik sebagai ahli jemaah ialah Orang Kaya Bendahara Seri Maharaja Jeneral (B) Tan Sri Dr Mohd Zahidi Zainuddin dan Orang Kaya Kaya Seri Agar Diraja Tan Sri Ramli Ngah Talib.

“Ini selaras dengan Undang-undang Tubuh Kerajaan Perak Darul Ridzuan, Bahagian Kedua, Perkara XV; dalam tempoh masa baginda menjalankan fungsi-fungsi Yang di-Pertuan Agong,” katanya.

Sultan Nazrin yang juga Timbalan Yang di-Pertuan Agong menjalankan fungsi-fungsi Yang di-Pertuan Agong sebagaimana diperuntukkan di bawah Perkara 33(1) Perlembagaan Persekutuan sepanjang keberangkatan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah ke United Kingdom.

Dilapor, Datuk Pengelola Bijaya Diraja Istana Negara, Datuk Ahmad Fadil Shamsuddin dalam satu kenyataan berkata lawatan khas Al-Sultan Abdullah dan Tunku Azizah ke United Kingdom itu bermula semalam hingga 27 September ini dan Seri Paduka berdua kemudian berkenan beristirahat di London bermula 27 September dan dijadualkan berangkat pulang ke tanah air pada 23 Okt.

Ahmad Fadil berkata lawatan khas itu adalah kali kedua Seri Paduka ke United Kingdom sejak dipilih sebagai Yang di-Pertuan Agong selepas kali pertama pada 9 Dis 2019 selama tujuh hari. – Bernama


COVID-19 bukan lagi kecemasan kesihatan global: WHO

GENEVA, 15 Syawal 1444H, Sabtu – Pertubuhan Kesihatan Sedunia (WHO) mengumumkan bahawa pandemik COVID-19 bukan lagi kecemasan kesihatan global.

Keputusan itu diputuskan dalam Jawatankuasa Kecemasan bermesyuarat buat kali ke-15, kata ketua WHO, Tedros Ghebreyesus.

“Oleh itu, dengan harapan besar saya mengisytiharkan COVID-19 sebagai kecemasan kesihatan global telah berakhir.

“Bagaimanapun, itu tidak bermakna COVID-19 sebagai ancaman kesihatan global sudah tamat, virus ini meragut nyawa setiap tiga minit, dan itu hanya kematian yang kita ketahui,” kata Ghebreyesus.

Beliau juga mengingatkan supaya pengumumannya ini tidak digunakan sebagai alasan untuk kurang berjaga-jaga dan mengambil remeh ancaman virus COVID-19.

Jelasnya, pengisytiharan ini bermakna sudah tiba masanya untuk negara beralih daripada fasa kecemasan kepada fasa mengurus COVID-19 dan juga penyakit berjangkit yang lain.

“Jika perlu, saya tidak akan teragak-agak untuk mengadakan satu lagi Jawatankuasa Kecemasan sekiranya COVID-19 kembali meletakkan dunia dalam bahaya,” ujarnya.

Sejak wabak bermula pada Disember 2019, jangkitan COVID-19 telah menyebabkan hampir 7 juta kematian, menurut WHO.

WHO juga telah merekodkan 765.3 juta kes disahkan penyakit itu.

Pandemik telah diisytiharkan kecemasan kesihatan awam yang membimbangkan antarabangsa pada 30 Januari 2020. -Agensi


Wujud sebahagian 101 projek rundingan terus di KKR

KUALA LUMPUR, 7 Muharram 1442H, Rabu – Kementerian Kerja Raya mengesahkan wujud sebahagian daripada 101 projek bernilai RM6.61 bilion membabitkan kementerian itu yang dikatakan diperoleh secara rundingan terus sewaktu pentadbiran lepas, kata menterinya Datuk Seri Fadillah Yusof.

“Memang ada sebahagian daripada projek itu sewaktu kerajaan Pakatan Harapan (PH). Ya, saya sahkan,” katanya ringkas kepada media selepas selesai menyerahkan dan merasmikan projek menaik taraf Jalan Lingkaran Tengah 2 (MRR2) Persimpangan Taman Melati, Gombak di sini hari ini.

Beliau mengulas pendedahan Menteri Kewangan Tengku Datuk Seri Zafrul Tengku Abdul Aziz di Dewan Rakyat pada Isnin bahawa pentadbiran negara ketika diterajui PH selama 22 bulan, meluluskan 101 projek atau perolehan kerajaan bernilai RM6.61 bilion secara rundingan terus.

Fadillah berkata pihaknya masih belum mendapat anggaran sebenar jumlah kos projek berkenaan dan masih lagi menyemak butiran lanjut mengenainya.

Beliau berkata maklumat awal pihaknya mendapati projek itu bukan diklasifikasikan sebagai ‘special circumstances’ tetapi adalah proses biasa atas permintaan.

“Namun, ada juga projek yang kita teruskan ketika ini setelah melihat kepada asas projek tersebut,” katanya.

Fadillah berkata pihaknya akan memberi kerjasama sepenuhnya kepada Suruhanjaya Pencegahan Rasuah Malaysia (SPRM) dalam siasatan terhadap dakwaan pemberian secara rundingan terus itu.

SPRM dilaporkan telah menerima beberapa memorandum daripada badan bukan kerajaan (NGO), berhubung isu berkenaan dan akan mendapatkan senarai 101 projek daripada Kementerian Kewangan yang dikatakan diberi secara runding terus, semasa pentadbiran kerajaan lepas. – Bernama


Keputusan cabar tangguh laksana Undi 18 pada 17 Jun

KUALA LUMPUR,  12 Syawal 1442H, Isnin – Mahkamah Tinggi di sini, hari ini, menetapkan 17 Jun ini untuk menyampaikan keputusan mengenai tindakan perundangan yang diambil oleh 18 anak muda Malaysia bagi mencabar tindakan kerajaan menangguhkan pelaksanaan Undi 18, iaitu langkah menurunkan had umur mengundi kepada 18 tahun dan pendaftaran pengundi automatik (AVR).

Anak muda terbabit yang mewakili gerakan Undi 18 memfailkan permohonan kebenaran untuk semakan kehakiman dan menamakan Perdana Menteri Tan Sri Muhyiddin Yassin, kerajaan serta Suruhanjaya Pilihan Raya Malaysia selaku responden.

Hakim Datuk Ahmad Kamal Md Shahid menetapkan tarikh itu selepas mendengar hujah peguam mewakili kumpulan anak muda terbabit, Datuk S. Ambiga dan Datuk Dr Gurdial Singh Nijar, serta Peguam Persekutuan Kanan Shamsul Bolhassan bagi pihak Jabatan Peguam Negara yang mewakili kesemua responden.

Terdahulu,  Shamsul  ketika membantah permohonan 18 belia itu, berhujah bahawa undang-undang dan peraturan tertentu perlu dipinda sebelum AVR boleh dilaksanakan.

“Pemohon menghujahkan bahawa penguatkuasaan dan pelaksanaan Seksyen 3(a) dan Seksyen 3(b) Akta Perlembagaan (Pindaan) 2019 boleh dilakukan secara berasingan. Justeru, pendaftaran individu yang layak boleh dibuat secara manual dan AVR boleh dilaksanakan kemudian,” katanya.

Seksyen 3(a) adalah mengenai penurunan had umur mengundi daripada 21 kepada 18 tahun sementara Seksyen 3(b) bagi membolehkan pendaftaran pengundi automatik untuk menggantikan sistem semasa yang mana warganegara Malaysia perlu memohon bagi didaftarkan sebagai pemilih.

Kedua-dua pindaan ini belum lagi dikuatkuasakan.

Bagaimanapun kata Shamsul, penguatkuasaan dan pelaksanaan pindaan perlembagaan itu tidak boleh dilakukan secara berasingan kerana penguatkuasaan dan pelaksanaan AVR adalah keterbalikan permohonan pendaftaran oleh individu yang layak.

“Kami katakan bahawa pemohon tidak ada kes. Permohonan pemohon bersandarkan pada penguatkuasaan dan pelaksanaan pindaan perlembagaan yang hanya boleh dibuat  menerusi pindaan-pindaan perlu terhadap peruntukan undang-undang yang berkaitan.

“Berdasarkan kepada alasan-alasan tersebut, saya mohon agar permohonan bagi kebenaran semakan kehakiman ini ditolak,” katanya.

Ambiga bagaimanapun menghujahkan bahawa terdapat kira-kira 1.2 juta anak muda berusia 18 hingga 20 tahun pada Julai tahun ini yang akan terjejas akibat tindakan kerajaan menangguhkan pelaksanaan Undi 18.

Peguam itu berkata, keputusan kerajaan untuk tidak menguatkuasakan serta-merta Seksyen 3(a) sebelum Julai 2021 memberikan kesan buruk kepada 18 pemohon terbabit kerana mereka tidak dapat mendaftarkan diri dalam daftar pemilih.

“Akibatnya, pemohon tidak boleh mengundi dalam mana-mana pilihan raya selepas 1 Julai 2021 dan sebelum September 2022, termasuk kemungkinan tidak boleh mengundi pada Pilihan Raya Umum ke-15,” katanya.

Pada 2 April lepas, anak muda berusia antara 18 dan 20 tahun terbabit memfailkan tindakan undang-undang memohon beberapa perintah mahkamah berkaitan penangguhan pelaksanaan Undi 18 oleh responden.

Dalam permohonan itu, kumpulan anak muda terbabit memohon perisytiharan bahawa tindakan kerajaan menangguhkan penguatkuasaan penurunan had umur mengundi daripada 21 kepada 18 tahun adalah tidak rasional, tidak sah, tidak seimbang serta merupakan satu bentuk penindasan pengundi.

Pemohon juga mahukan satu perisytiharan bahawa mereka yang berusia 18 hingga 20 tahun mempunyai harapan yang berasas bahawa mereka akan berhak untuk mengundi pada atau sebelum Julai 2021.

Anak muda terbabit turut memohon perisytiharan bahawa keputusan responden menangguhkan penguatkuasaan Seksyen 3(a) sebagai satu bentuk penindasan kepada pengundi yang berusia 18 hingga 20 tahun pada Julai 2021. -Bernama


PKP: Polis Perlis fokus ‘snap check’ dengan kerjasama masyarakat setempat

KANGAR, 21 Syawal 1442H, Rabu – Selain sekatan jalan raya (SJR) di sempadan, polis Perlis menumpukan perhatian kepada operasi snap check secara bergerak dalam usaha memantau pergerakan orang ramai sepanjang tempoh sekatan pergerakan penuh bermula 1 hingga 14 Jun.

Ketua Polis Perlis Datuk Surina Saad berkata tumpuan tersebut diberikan setelah melihat kaedah berkenaan lebih berkesan dengan bantuan masyarakat setempat yang lebih peka dan membantu menyalurkan maklumat.

“Snap check lebih berkesan berbanding sekatan jalan raya kerana operasi dilakukan secara mengejut dan orang tidak berada dalam keadaan bersedia berbanding SJR…tumpuan snap check diberikan kerana rakyat tidak tahu masa dan tempat diadakan.

“Lebih memudahkan keadaan apabila masyarakat sekeliling dari mana-mana kawasan terlibat sudah mulai peka dan turut memberi kerjasama memaklumkan sekiranya terdapat kenderaan yang tidak pernah dilihat kerap melalui kawasan kampung tersebut,” katanya kepada pemberita ketika ditemui di sini hari ini.

Surina berkata lebih 60 kumpulan snap check secara bergerak bersedia 24 jam memerhatikan sebarang kenderaan dalam keadaan mencurigakan yang cuba bergerak keluar dari radius 10 kilometer seperti ditetapkan.

Beliau berkata selain memperketat kawalan di kawasan lorong tikus, snap check juga dijalankan di kawasan berkenaan yang sering menjadi laluan masuk ke Perlis.

Katanya, setakat semalam, tiada kompaun dikeluarkan dan snap check dilakukan secara advokasi kepada orang ramai agar lebih berhati-hati dalam melakukan pergerakan.

Mengulas lanjut, Surina berkata terdapat penurunan sebanyak 60 hingga 75 peratus kenderaan dari luar yang masuk ke Perlis sejak semalam.

“Kita harapkan perkara ini berterusan dan dari aspek pematuhan SOP, saya nampak 98 peratus rakyat negeri ini patuh,” katanya. – Bernama


PKPB: Parameter di Klang ditentukan pada mesyuarat MKN esok

SHAH ALAM, 19 Safar 1442H, Rabu – Majlis Keselamatan Negara (MKN) Negeri Selangor akan bermesyuarat esok bagi menentukan parameter kawasan di Klang yang dikenakan Perintah Kawalan Pergerakan Bersyarat (PKPB) bermula Jumaat ini susulan peningkatan kes pandemik COVID-19.

Sekretariat Akhbar Pejabat Menteri Besar Selangor dalam kenyataan memaklumkan bahawa prosedur operasi standard (SOP) PKPB sebelum ini akan diperhalusi dan dilengkapkan pada mesyuarat yang akan melibatkan semua agensi, jabatan dan badan berkaitan itu.

“Sebarang penyebaran mengenai SOP bagi daerah Klang ketika ini masih belum muktamad sehingga diputuskan dalam mesyuarat penyelarasan MKN esok. Perkara berbangkit yang lain juga akan turut dimuktamadkan,” menurut kenyataan itu.

Terdahulu, Menteri Besar Selangor Datuk Seri Amirudin Shari menerusi hantaran dalam akaun Facebooknya menyatakan bahawa kerajaan negeri mengambil maklum mengenai pelaksanaan PKPB di Klang dan pengumuman lanjut akan dibuat selepas beliau mempengerusikan mesyuarat MKN berkenaan.

Selain Klang, kerajaan Persekutuan turut mengenakan PKPB di zon merah iaitu Sandakan, Papar, dan Tuaran di Sabah bermula pada tarikh sama susulan peningkatan kes pandemik COVID-19 di kawasan itu.

Terdahulu, Menteri Kanan (Kluster Keselamatan) Datuk Seri Ismail Sabri Yaakob dilaporkan berkata pelaksanaan tersebut diambil bagi membendung penularan pandemik COVID-19 di daerah berkenaan selain membolehkan aktiviti pengesanan kes secara bersasar dilaksanakan sepanjang tempoh 14 hari.


Hakim ingatkan peguam beri keutamaan kes rasuah Rosmah

KUALA LUMPUR, 2 Rejab 1443H, Jumaat – Hakim Mahkamah Tinggi Mohamed Zaini Mazlan mengingatkan pihak pembelaan supaya memberi keutamaan kepada perbicaraan kes rasuah Datin Seri Rosmah Mansor berkaitan projek tenaga solar untuk 369 sekolah luar bandar di Sarawak, yang sepatutnya berakhir hari ini.

Mohamed Zaini meminta pihak pembelaan menangguhkan kes lain untuk memberi keutamaan kepada kes tersebut selepas saksi pembelaan kedua iaitu Datuk Seri Siti Azizah Sheikh Abod yang juga bekas pegawai khas kepada bekas Perdana Menteri Datuk Seri Najib Tun Razak, tidak dapat memberi keterangan hari ini kerana masih menjalani kuarantin.

Siti Azizah adalah saksi terakhir pembelaan yang sepatutnya disoal balas oleh pihak pendakwaan hari ini selepas Najib digugurkan daripada senarai saksi Rosmah.

“Ia telah mengubah segala-galanya. Sepatutnya menjadi hari terakhir perbicaraan. Saya terima penjelasan kamu. Saya tahu anda semua (peguam) sibuk…anda mempunyai perkara yang sibuk tetapi saya menggesa anda untuk menulis kepada mahkamah dan menangguhkan perkara lain.

“Perbicaraan ini (kes solar Rosmah) harus diberi keutamaan. Ia berkaitan hal jenayah dan melibatkan saksi terakhir,” kata Hakim Mohamed Zaini.

Terdahulu, peguam Azrul Zulkifli Stork memaklumkan kepada mahkamah bahawa Siti Azizah tidak dapat hadir untuk memberikan keterangan pada hari ini berikutan masih menjalani Perintah Pengawasan dan Pemerhatian di Rumah (HSO) selepas kembali ke tanah air daripada menunaikan ibadah umrah di Makkah.

Menurut Azrul, mengikut jadual asal, Siti Azizah sepatutnya pulang ke tanah air pada 27 Januari lalu namun penerbangannya ditunda kepada 29 Januari dari Abu Dhabi ke Kuala Lumpur.

“Ini menyebabkan tempoh kuarantin itu akan berakhir esok (5 Feb),” katanya.

Sementara itu, Timbalan Pendakwa Raya Kanan Datuk Seri Gopal Sri Ram memaklumkan pihaknya tidak akan mengambil masa yang lama untuk menyoal balas saksi terakhir itu.

“Jika tiada perkara berbangkit, ia hanya mengambil masa satu setengah jam (bagi pemeriksaan balas),” kata Sri Ram.

Mohamed Zaini kemudian menangguhkan perbicaraan ke 15 Februari ini.

Pada 18 Februari tahun lepas, Mahkamah Tinggi memerintahkan Rosmah membela diri atas kesemua tiga pertuduhan rasuah membabitkan projek solar hibrid bagi 369 sekolah luar bandar di Sarawak itu setelah mendapati pendakwaan berjaya membuktikan kes prima facie terhadapnya.

Rosmah, 70, berhadapan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.

Rasuah terbabit didakwa diterima melalui bekas Pegawai Khasnya Datuk Rizal Mansor sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah itu bernilai RM1.25 bilion secara rundingan terus daripada Kementerian Pendidikan (KPM). – Bernama


Ekonomi makin meleset, peniaga gulung tikar jika PKP diteruskan

Oleh Ainul Illia Meor Suzurudin

BANGI, 13 Jamadilakhir 1442H, Selasa – Ekonomi negara ketika ini belum lagi mencapai kadar pemulihan yang diharapkan, kata penganalisis ekonomi, Prof Madya Dr Ahmed Razman Abdul Latiff.

Beliau berkata, ekonomi Malaysia menguncup 2.7 peratus pada suku tahun ketiga 2020 setelah menguncup 17.1 peratus dalam suku tahun kedua 2020, yang menyebabkan Malaysia berada di dalam kemelesetan ekonomi.

Pada bulan November 2020, beliau berkata, nilai jualan peruncitan dan pemborongan merosot 1.2 peratus dan Indeks Pengeluaran Industri pula menguncup 2.2 peratus.

Manakala, kadar pengangguran meningkat kepada 4.8 peratus bersamaan 764,400 penganggur.

“Jumlah pekerja pula merosot kepada 15.2 juta daripada 15.21 juta bulan sebelumnya dan nilai eksport merosot 7.3 peratus.

“Perdana Menteri pernah berkata ketika Perintah Kawalan Pergerakan (PKP) mula-mula dilaksanakan pada 18 March 2020, negara kerugian RM2.4 billion sehari.

“Oleh itu, jika PKP disambung malahan diperketatkan lagi, ianya akan menyebabkan ekonomi kekal meleset dan lebih ramai lagi rakyat akan menganggur dan perniagaan gulung tikar,” katanya ketika dihubungi Ismaweb.net, hari ini.

Bukan itu sahaja, Pensyarah Kanan, Putra Business School (PBS) itu berkata, kerajaan juga akan terbeban daripada segi kewangan kerana perlu mencari dana tambahan untuk melaksanakan pakej rangsangan ekonomi sepanjang tahun 2021 ini.

“Jadi saya melihat PKP yang lebih ketat adalah langkah yang paling terakhir sekali yang kerajaan patut ambil,” tegasnya.

Semalam, Ketua Pengarah Kesihatan, Tan Sri Dr Noor Hisham Abdullah berkata, PKP tidak akan dilanjutkan selepas empat minggu dilaksanakan kerana ia memberi kesan kepada ekonomi tetapi diteruskan dengan Perintah Kawalan Pergerakan Bersyarat (PKPB).

Beliau berkata, pihaknya tidak mahu kesan pelaksanaan PKP memberi impak negatif kepada ekonomi negara maka ia perlu diseimbangkan dengan kepentingan kesihatan dan ekonomi.

Bersetuju dengan pandangan itu, Dr Razman menegaskan, PKPB patut diperkenalkan semula dan aktiviti ekonomi yang lain dibenarkan berjalan seperti sebelumnya.

“Namun, sekatan pergerakan rakyat ke daerah atau negeri lain perlu diteruskan, dan perjalanan hanya dibenarkan atas faktor pekerjaan atau perniagaan,” katanya.

Manakala, kapasiti pekerja daripada kalangan pengurusan yang wajar berada di pejabat pula boleh dinaikkan kepada 50 peratus berbanding 30 peratus pekerja yang ditetapkan sebelum ini.

“Boleh dinaikkan sehingga 50 peratus kapasiti dengan syarat majikan mematuhi prosedur standard operasi (SOP) yang ditetapkan,” tegasnya.


SPR terima notis bubar DUN Sabah

PUTRAJAYA, 10 Zulhijjah 1441H, Jumaat – Suruhanjaya Pilihan Raya Malaysia (SPR) telah menerima pemakluman rasmi dari Dewan Undangan Negeri (DUN) Sabah semalam, berhubung pembubaran DUN Sabah penggal ke-15, kata Setiausaha SPR Ikmalrudin Ishak.

Beliau berkata berdasarkan Perkara 21 (4), Perlembagaan Negeri Sabah, pilihan raya umum hendaklah diadakan dalam tempoh 60 hari dari tarikh pembubaran DUN.

“Justeru itu, SPR akan mengadakan Mesyuarat Khas bagi membincangkan mengenai pelaksanaan pilihan raya itu,” katanya dalam kenyataan di sini, hari ini.

Ikmalrudin berkata tarikh mesyuarat berkenaan akan dimaklumkan kemudian. – Bernama


Jangan lihat undang-undang Mahkamah Syariah dari perspektif Sivil

BANGI, 23 Safar 1442H, Ahad – Undang-undang Islam yang diamalkan di Mahkamah Syariah tidak boleh dilihat daripada perspektif Mahkamah Sivil kerana terdapat perbezaan ketara antara kedua-duanya.

Presiden Persatuan Peguam-Peguam Muslim (PPMM), Datuk Zainul Rijal Abu Bakar berkata, di Mahkamah Syariah, walaupun seseorang itu tidak mempunyai saksi atau pembuktian mencukupi, mereka masih boleh menang kes kerana terdapat prosedur menurut hukum syarak yang dinamakan ‘al yamin’.

Jelasnya, ‘al yamin’ adalah sumpah khusus yang menggunakan nama-nama Allah.

“Dengan ‘al yamin’, wanita yang gagal mengemukakan keterangan mencukupi boleh bersumpah mengikut kaedah yang telah ditetapkan dan hakim akan membuat keputusan berdasarkan sumpah itu.

“Ia diwujudkan bagi memudahkan pelaksanaan perbicaraan, mengelak kes-kes ditangguh kerana ketiadaan saksi dan menghindar daripada perbicaraan yang panjang.

“Namun, sekiranya keterangan palsu diberikan setelah ‘al yamin’ di Mahkamah Syariah, maka laknat Allah akan melanda orang yang bersumpah itu,” katanya menulis di Sinar Harian hari ini.

Beliau berkata demikian sekali gus menjawab mengenai cakap-cakap bahawa undang-undang keterangan Islam dikatakan mendiskriminasi dan mengaibkan wanita sehingga menyebabkan mereka tidak mendapat keadilan di Mahkamah Syariah khususnya isu mengenai faraid, saksi serta keizinan keluar rumah.

Mengulas lanjut mengenai ‘al yamin’, beliau berkata, telah banyak kali terbukti seseorang yang berbohong setelah bersumpah di Mahkamah Syariah dilaknat Allah dengan pelbagai penghinaan.

Namun, menyedihkan kerana peruntukan itu tidak digunakan sepenuhnya oleh pihak-pihak yang bertikai di Mahkamah Syariah, katanya.

“Memang sudah lumrah manusia akan menyalahkan orang lain apabila tidak berpuas hati dengan sesuatu perkara tanpa melihat diri sendiri terlebih dahulu. Sikap itulah yang harus dihakis dalam diri setiap orang Islam.

“Sekali lagi apabila kita membandingkan sesuatu, kita hendaklah membandingkannya dengan betul.

“Janganlah hanya kerana dalam syahadah seorang saksi lelaki sama dengan dua orang saksi wanita, kita melabelkan undang-undang syariah sebagai diskriminasi dan menindas wanita.

“Ada jalan keluar yang telah digariskan hukum syarak bagi memastikan keadilan diberikan kepada semua orang dan hak diberikan kepada mereka yang berhak. Fahami falsafah dan prinsip undang-undang itu sendiri,” katanya.


Nur Jazlan terkejut ‘beruk’ Abdul Hadi kata MN masih berjalan

BANGI, 10 Safar 1444H, Rabu – Timbalan Ketua UMNO Johor, Datuk Nur Jazlan Mohamed mendakwa terkejut ‘beruk’ mendengar kenyataan Presiden PAS, Tan Sri Abdul Hadi Awang bahawa pintu Muafakat Nasional (MN) masih terbuka dan berjalan ketika ini.

Abdul Hadi berkata, pendirian Datuk Seri Dr Ahmad Zahid Hamidi mengenai MN tidak menjadi gambaran keseluruhan pendirian sebenar parti itu kerana masih ada suara melibatkan pimpinan serta ahli akar umbi iaitu Majlis Tertinggi, Majlis Kerja Tertinggi dan Badan-badan Perhubungan Negeri.

Nur Jazlan bagaimanapun mempersoalkan rundingan MN yang didakwa Abdul Hadi masih berjalan, walhal Presiden UMNO dan beliau tidak mendapat maklumat mengenainya.

“Bagaimana rundingan besar seumpama itu tak melibatkan orang nombor satu dalam UMNO dan lebih hairan lagi bagaimana ia dibuat di luar pengetahuan parti.

“Saya sebagai salah seorang Ketua Bahagian dan Timbalan Pengerusi UMNO Johor pun tak dapat maklumat atau dimaklumkan oleh parti mengenai adanya rundingan berkaitan MN dengan PAS.

“Saya percaya majoriti pemimpin dan ahli akar umbi UMNO pun tak ada info pasal rundingan ini kerana kami semua tetap berpegang kepada keputusan PAU serta ketetapan parti untuk memutuskan kerjasama dalam PN.

“Itu keputusan parti dan bukannya keputusan Zahid seorang seperti didakwa Hadi. Semua orang tahu,” katanya dalam kenyataan, hari ini.

Mengulas lanjut, Nur Jazlan mendakwa, beliau tahu bahawa Abdul Hadi dan PAS semakin terdesak menjelang Pilihan Raya Umum ke-15 (PRU15) dan terhegeh-hegeh mahukan kerjasama dengan UMNO dalam MN, sehingga sanggup mereka cerita fitnah adanya rundingan dengan pemimpin UMNO.

“Kalau betul ada rundingan antara PAS dan UMNO tanpa pengetahuan Presiden UMNO dan kepimpinan parti bermakna rundingan itu dibuat secara pintu belakang. Kerja yang tak dapat restu daripada pucuk pimpinan dan ahli akar umbi parti.

“Kalau Abdul Hadi masih berkeras dan mempertahankan cerita rundingan MN itu, saya cabar dia dedahkan nama dan siapakah pemimpin UMNO yang terlibat dengan rundingan itu. Kalau cerita dia betul, dia kena berikan fakta dan bukan hanya buat dakwaan saja,” katanya.

Pada masa sama, Nur Jazlan menegaskan UMNO sudah jelas menolak kerjasama MN, maka pintu MN sudah tertutup dan UMNO juga sudah memilih untuk bergerak solo pada PRU15 nanti.

BERITA BERKAITAN:

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Belum ada kerjasama PKR-UMNO, hanya perbincangan awal

PETALING JAYA,  2 Syaaban 1442H, Selasa – Presiden PKR Datuk Seri Anwar Ibrahim hari ini berkata, belum ada kerjasama secara rasmi antara PKR dan UMNO sebaliknya perkara itu hanya pada peringkat perbincangan awal.

Beliau berkata, perbincangan itu setakat ini membabitkan sokongan untuk bekerjasama secara individu oleh beberapa Ahli Parlimen UMNO.

“Ada beberapa Ahli Parlimen UMNO yang menyokong (secara peribadi), namun (sokongan) sebagai parti tiada keputusan. Perbincangan dengan UMNO (Ahli Parlimen) itu berterusan.

“Saya tidak tolak kemungkinan (kerjasama PKR-UMNO) tapi ini terlalu awal, premature untuk saya tentukan,” katanya pada sidang media di sini, hari ini.

Terdahulu, beliau mempengerusikan mesyuarat bersama kepimpinan tinggi parti yang turut dihadiri Setiausaha Agung PKR Datuk Seri Saifuddin Nasution Ismail dan Menteri Besar Selangor Datuk Seri Amirudin Shari.

Baru-baru ini, menerusi wawancara bersama akhbar tempatan, Anwar mendedahkan terdapat perbincangan tidak rasmi antara partinya dan UMNO mengenai kemungkinan akan bekerjasama dalam Pilihan Raya Umum ke-15 (PRU15).

Sementara itu, beliau menegaskan, PKR kekal dan komited bersama PH termasuk terus bekerjasama dengan parti komponen gabungan itu ketika PRU15 kelak.

Mengenai tindakan beberapa pemimpin PKR termasuk Ahli Parlimen meninggalkan parti dan menyatakan sokongan terhadap Perikatan Nasional (PN), Anwar mendakwa PN masih tidak mendapat sokongan majoriti dengan tindakan berkenaan.

“PN mendakwa mempunyai 111 (Ahli Parlimen), jika kita ambil sebahagian daripadanya (dalam 111) yang menyatakan sokongan kepada saya, mereka (PN) secara teknikal tinggal 100 (orang). Saya masih mempunyai bilangan yang mencukupi,” katanya. – Bernama


Tiada unsur penipuan kes tanah rizab PDRM

BANGI, 21 Zulkaedah 1444H, Sabtu – Polis Diraja Malaysia (PDRM) mengesahkan tiada unsur penipuan dalam hak pemilikan Tanah Rizab PDRM di Kamunting kepada sebuah organisasi gereja di Melaka.

Setiausaha Polis Malaysia PDRM, Datuk Noorsiah Mohd Saaduddin berkata, pihaknya selesai membuat siasatan ke atas kes pemilikan tanah rizab berkenaan yang merupakan Berek Kelamin dan Rumah Ketua Balai di Ibu Pejabat Polis Daerah (IPD) Taiping.

Hasil siasatan katanya, kes berkenaan diklasifikasikan sebagai tiada tindakan lanjut (NFA).

“Siasatan mengenai status tanah menunjukkan tanah di Lot 784 merupakan tanah milik The Titular Roman Catholic Bishop of Melaka sejak dari tahun 1983.

“Laporan polis yang dibuat oleh IPD Taiping sebelum ini bertujuan mengenal pasti status pemilikan tanah,” katanya dalam kenyataan, hari ini.

Sehubungan itu, PDRM berharap semua pihak supaya tidak memanipulasikan isu ini sehingga boleh mengelirukan persepsi masyarakat.

Sebelum ini, media melaporkan, sebidang tanah rizab PDRM di Kamunting, ditukar hak milik kepada sebuah organisasi gereja di Melaka tanpa pengetahuan.

Menurut laporan itu, penukaran tanah milik PDRM itu terbongkar selepas polis menerima surat daripada sebuah syarikat peguam yang mewakili pihak gereja pada 14 April lalu, yang menuntut hak milik tanah seluas 0.55 hektar di Mukim Kamunting.

Susulan itu, IPD Taiping membuat satu laporan polis pada 20 April lalu untuk menyiasat statu milikan tanah berkenaan.


Aidilfitri: RM500 untuk penjawat awam, RM250 pesara

KUALA LUMPUR, 3 Ramadan 1443H, Selasa – Kerajaan bersetuju memberikan Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah, termasuk kakitangan di bawah skim Contract Of Service, Contract For Service, pegawai sambilan harian serta lantikan di bawah MySTEP.

Perdana Menteri, Datuk Seri Ismail Sabri Yaakob berkata, kerajaan juga akan memberikan bantuan khas sebanyak RM250 kepada pesara kerajaan.

“Pembayaran bagi bantuan khas ini akan dibuat bersama dengan pembayaran gaji April iaitu pada 25 April 2022.

“Bantuan khas tersebut melibatkan peruntukan sebanyak RM923 juta dan akan memanfaatkan lebih dua juta penjawat awam dan pesara,” katanya dalam kenyataan, hari ini.

Ismail Sabri berkata pengumuman Bantuan Khas Kewangan Aidilfitri pada tahun ini dibuat lebih awal sebagai langkah keprihatinan kerajaan dalam membantu rakyat membuat perancangan awal dan persiapan bagi menyambut Aidilfitri.

Katanya, pemberian itu juga sebagai menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada Keluarga Malaysia.

Kerajaan berharap dengan pemberian bantuan khas tersebut dapat meringankan beban kewangan penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi.-  Bernama


Malaysia kesal keputusan Korea Utara

KUALA LUMPUR, 5 Syaaban 1442H, Jumaat – Malaysia amat kesal dengan keputusan Korea Utara untuk memutuskan hubungan diplomatik, kata Kementerian Luar (Wisma Putra).

“Malaysia mengecam keputusan itu yang disifatkan tidak wajar, tidak membina dan tidak menghormati hubungan baik sesama masyarakat antarabangsa,” kata kementerian dalam satu kenyataan pada Jumaat.

Malaysia kini terpaksa akur dengan keputusan Korea Utara untuk menutup Kedutaan Malaysia di Pyongyang, yang operasinya telah ditangguhkan sejak 2017.

Wisma Putra berkata kerajaan akan mengeluarkan arahan supaya semua kakitangan diplomatik dan tanggungan mereka di Kedutaan Korea Utara di Kuala Lumpur meninggalkan Malaysia dalam masa 48 jam mulai hari ini.

Menurut laporan media, Pyongyang pada Jumaat mengumumkan akan memutuskan hubungan diplomatik dengan Malaysia selepas mahkamah awal bulan ini memutuskan seorang ahli perniagaan dari Korea Utara diekstradisi ke Amerika Syarikat (AS) atas tuduhan pengubahan wang haram.

Keputusan sepihak Korea Utara jelas suatu yang tidak perlu, tidak wajar dan pastinya merosakkan usaha ke arah pemupukan keamanan, kestabilan dan kemakmuran rantau ini, menurut kenyataan itu.

Wisma Putra berkata Malaysia berhak untuk bertindak terhadap keputusan Korea Utara itu demi melindungi kedaulatan dan memelihara kepentingan negara.

“Malaysia percaya pendirian kita terhadap perkembangan kurang menyenangkan ini akan dapat dihargai dan difahami sepenuhnya oleh negara sahabat dan rakan yang berpegang teguh pada prinsip keadilan, kedaulatan undang-undang dan keharmonian bersama antara negara,” katanya.

Mengenai ahli perniagaan Korea Utara Mun Chol Myong, Wisma Putra menjelaskan sebagai sebuah negara yang menjunjung prinsip keadilan, kedaulatan undang-undang dan kebebasan badan kehakiman, Malaysia telah memastikan ekstradisi dilakukan sesuai dengan prinsip-prinsip itu.

Atas prinsip sama, kenyataan itu menyatakan Malaysia mengetepikan siri desakan Korea Utara yang menuntut pihak Eksekutif Malaysia supaya campur tangan terhadap sistem perundangan dan kehakiman negara ini.

“Ekstradisi ini hanya berlaku selepas semua proses perundangan dilaksanakan,” menurut kenyataan itu.

Hak Mun ketika dalam tahanan dijamin dan dipenuhi, termasuk akses kepada peguam bela serta bantuan konsulat dan keluarganya dibenarkan melawat.

Mun ditahan pihak berkuasa Malaysia pada 14 Mei 2019 berdasarkan waran tangkap sementara dikeluarkan di bawah Seksyen 13 (1) (b) Akta Ekstradisi 1992 atas tuduhan konspirasi pengubahan wang haram serta melanggar sekatan Pertubuhan Bangsa-Bangsa Bersatu.

“Tindakan sedemikian turut menjadi kesalahan menurut undang-undang Malaysia. Dia dihadapkan ke Mahkamah Sesyen Kuala Lumpur pada 13 Disember 2019, dan mahkamah menjatuhkan hukuman ke atasnya,” tambah kenyataan itu.

Permohonan untuk writ habeas corpus di Mahkamah Tinggi Kuala Lumpur pada 12 Dis, 2019 dan rayuan di Mahkamah Persekutuan pada 8 Okt, 2020 ditolak, kerana mahkamah mendapati permohonan dan rayuannya tidak berasas serta gagal memenuhi syarat di bawah Akta Ekstradisi.

Sementara itu, Menteri Luar Datuk Seri Hishammuddin Tun Hussein dalam akaun Twitternya pada Jumaat berkata semua kakitangan diplomatik Malaysia dan tanggungan mereka di Kedutaan Malaysia di Pyongyang telah pulang ke tanah air pada 2017, selepas operasi kedutaan ditangguhkan.

Beliau berkata demikian sebagai menjawab pertanyaan mengenai keselamatan kakitangan diplomatik Malaysia di Pyongyang. – Bernama


Arab Saudi kutuk arahan palsu Israel paksa rakyat Palestin pindah

RIYADH, 28 Rabiulawal 1445H, Sabtu – Arab Saudi menyelar arahan palsu Israel supaya rakyat Palestin meninggalkan Gaza, sekali gus mengutuk serangan yang menyasarkan orang awam tanpa pertahanan.

Terdahulu, tentera pengganas Israel menyebarkan amaran palsu yang mengarahkan orang awam di Gaza – lebih 1.1 juta orang – supaya berpindah ke selatan dalam tempoh 24 jam.

Amaran palsu itu adalah taktik Israel melancarkan serangan pembunuhan secara beramai-ramai ke atas pergerakan orang awam ke selatan.

Rejim juga dipercayai telah mengumpulkan kereta kebal berhampiran sempadan dengan Semenanjung Gaza, menjelang pencerobohan darat yang dirancang.

Kementerian Luar Arab Saudi dalam satu kenyataan berkata, kerajaan mengesahkan penolakan mutlak terhadap gesaan untuk pemindahan paksa rakyat Palestin dari Gaza, termasuk mengecam sasaran berterusan Israel ke atas orang awam.

“(Masyarakat antarabangsa) mesti menyediakan bantuan dan keperluan perubatan yang diperlukan untuk penduduk Gaza, terutamanya sejak kekurangan keperluan asas untuk kehidupan yang layak, melanggar undang-undang kemanusiaan antarabangsa,” kata kementerian.

Kementerian itu memberi amaran bahawa tindakan tidak berbuat demikian akan memburukkan lagi krisis dan penderitaan yang dihadapi rakyat di wilayah terkepung berkenaan.

Kerajaan juga menyeru untuk menamatkan pengepungan Israel ke atas Gaza, memindahkan orang awam yang cedera dan memajukan proses damai antara Palestin dan Israel mengikut resolusi Majlis Keselamatan Pertubuhan Bangsa-Bangsa Bersatu (PBB) dan inisiatif Keamanan Arab.

Selain itu, Liga Muslim Dunia juga menolak dan mengecam sekeras-kerasnya gesaan Israel untuk pemindahan paksa penduduk Palestin dan sasaran berterusan orang awam di Gaza, kata badan pada Jumaat.

Sehingga kini, angka kematian akibat serangan brutal pengganas Israel di Gaza terus meningkat kepada 1,900. – Agensi


Orang ramai boleh buat aduan jalan raya di aplikasi e-Aduan@JPJ

KUALA LUMPUR, 22 Ramadan 1443H, Ahad – Orang ramai kini boleh menyalurkan aduan berkaitan pemandu yang melanggar peraturan jalan raya secara lebih mudah dengan memuat turun aplikasi e-Aduan@JPJ.

Pengarah Kanan Penguatkuasaan Jabatan Pengangkutan Jalan (JPJ) Datuk Lokman Jamaan berkata melalui aplikasi itu, orang ramai hanya perlu memuat naik gambar atau video kesalahan jalan raya yang berlaku di depan mereka selain lokasi dan waktu kesalahan.

“Orang ramai terlebih dahulu perlu dapatkan id awam di laman sesawang jpj.gov.my untuk mendaftar di aplikasi berkenaan. Orang ramai juga perlu mengaktifkan sistem kedudukan global (GPS) bagi memudahkan pengesanan lokasi.

“Aduan yang dibuat perlu dilengkap dengan waktu, tempat, video dan gambar untuk memudahkan siasatan dijalankan,” menurutnya dalam kenyataan.

Beliau juga berkata JPJ akan melaksanakan Ops Hari Raya Aidilfitri (Ops HRA) 2022 bermula 29 April hingga 8 Mei ini.

Katanya Ops HRA 2022 akan dilaksana melalui pendekatan advokasi dan penguatkuasaan dengan objektif utama memastikan persekitaran jalan raya sentiasa selamat dan seterusnya menurunkan kadar kemalangan serta kematian di jalan raya. – Bernama


Tok Mat dilantik Pengarah Pilihan Raya UMNO

BANGI, 3 Zulhijjah 1442H, Selasa – Presiden UMNO, Datuk Seri Ahmad Zahid Hamidi melantik Datuk Seri Mohamad Hasan sebagai Pengarah Pilihan Raya UMNO Malaysia berkuat kuasa serta merta.

Pelantikan Mohamad Hasan itu menggantikan Ahli Parlimen Pasir Salak, Datuk Seri Tajuddin Abdul Rahman yang sebelum ini menggalas jawatan berkenaan.

Dalam satu kenyataan, Ahmad Zahid menjelaskan, penstrukturan semula Jabatan Pilihan Raya UMNO itu bagi memperkukuhkan organisasi di setiap peringkat parti dan akar umbi.

“Dengan kedudukan YB Datuk Seri Utama Haji Mohamad Hasan sebagai Timbalan Pengerusi Barisan Nasional, ia akan memudahkan proses membuat keputusan dalam soal persiapan pilihan raya yang melibatkan semua parti-parti komponen BN.

“UMNO ingin merakamkan penghargaan dan terima kasih kepada Datuk Seri Tajuddin Abdul Rahman yang sebelum ini menggalas amanah sebagai Pengarah Pilihan Raya UMNO,” katanya.


KPM tidak akan perkenal semula PPSMI

KUALA LUMPUR, 24 Zulkaedah 1441H, Khamis – Dasar Pengajaran dan Pembelajaran Sains dan Matematik dalam Bahasa Inggeris (PPSMI) tidak akan diperkenalkan semula Kementerian Pendidikan Malaysia (KPM) setakat ini.

Sebaliknya, Menteri Pendidikan, Dr Mohd Radzi Md Jidin menegaskan pengenalan tulisan Jawi akan dilaksanakan di sekolah jenis kebangsaan dan sekolah mubaligh bantuan kerajaan jika dipersetujui Persatuan Ibu Bapa dan Guru (PIBG) serta murid.

Radzi menjelaskan perkembangan itu menerusi jawapan bertulis kepada Wlliam Leong (PKR-Selayang) susulan ahli Parlimen Pakatan Harapan (PH) itu meminta menteri menyatakan alasan memperkenalkan semula PPSMI yang dirancangkan pentadbiran kerajaan terdahulu dan langkah penambahbaikan dibuat untuk mengatasi kelemahan terdahulu.

Tahun lalu, Perdana Menteri kerajaan PH, Tun Dr Mahathir Mohamad mengumumkan kementerian sedang mengkaji secara terperinci cadangan untuk melaksanakan semua dasar PPSMI susulan bahasa Inggeris dianggap amat penting di peringkat antarabangsa.

PPSMI sebelum ini pernah diperkenalkan bagi Tahun Satu sekolah rendah dan Tingkatan Satu sekolah menengah pada tahun 2003 namun dimansuhkan pada tahun 2013 kerana dianggap tidak praktikal untuk perkembangan potensi pelajar di kawasan luar bandar.

Berkenaan dengan langkah memperkenalkan tulisan jawi di sekolah, Radzi berkata, kementeriannya akan memperhalusi semula perkara berkaitan inisiatif itu secara menyeluruh dan holistik.

“Buat masa ini, keputusan jemaah menteri sebelum ini dikekalkan,” katanya seperti dipetik media tempatan, hari ini.

Radzi berkata demikian menerusi jawapan bertulis kepada Sim Chee Keong (DAP-Bukit Mertajam) setelah diminta menyatakan pendirian terhadap pengenalan jawi dalam sukatan buku teks Bahasa Melayu Tahun Empat Sekolah Jenis Kebangsaan Cina dan Tamil.

Sebelum ini, Kabinet mengekalkan keputusan untuk meneruskan pembelajaran tulisan jawi dalam subjek Bahasa Melayu kepada murid Tahun Empat di sekolah vernakular namun perlu mendapat persetujuan PIBG serta ibu bapa.

Keputusan itu dimuktamadkan selepas Kabinet sekali lagi membincangkan mengenai perkara berkenaan pada 14 Ogos tahun lalu.


Bekalan telur, ayam pulih

KLANG, 2 Muharam 1445H, Khamis – Bekalan telur dan ayam kini kembali pulih selepas melepasi tahap getir bekalannya, kata Menteri Pertanian dan Keterjaminan Makanan, Datuk Seri Mohamad Sabu.

Beliau berkata, perkembangan positif itu, merupakan hasil usaha kementeriannya di dalam memastikan bekalan telur dan ayam di pasaran sentiasa mencukupi, bagi menampung keperluan pengguna.

“Sudah pulih (isu bekalan telur dan ayam), bahkan ada tempat harga ayam sudah mula turun. Jadi usaha gigih (kementerian) termasuk dialog dengan persatuan penternak, telah (membuahkan) berhasil.

“Kita harap tidak ada peperangan baharu dan sebagainya yang boleh menjejaskan import bijirin jagung dan soya, sebab kita tahu bijirin jagung kini di tahap permulaan penanamannya tetapi lambat lagi untuk mencukupi bekalan,” katanya.

Beliau berkata demikian selepas merasmikan bangunan pejabat Pertubuhan Peladang Kawasan Klang, di sini hari ini.

Mengulas mengenai bekalan beras di pasaran, Mohamad berkata, bekalan beras negara mencukupi walau pun jumlahnya sedikit berkurangan.

“Saya ingatkan pengilang-pengilang supaya tidak menyimpan bekalan yang ada di premis masing-masing, stok yang ada mesti dikeluarkan sekarang supaya ada di pasaran,” katanya. – Bernama


Ongkili tidak setuju usul Perjanjian Malaysia Baharu

KOTA KINABALU, 6 Zulhijjah 1443H, Rabu –   Menteri di Jabatan Perdana Menteri (Hal Ehwal Sabah dan Sarawak), Datuk Seri Dr Maximus Ongkili pada Rabu menzahirkan pendiriannya yang tidak bersetuju dengan usul Perjanjian Malaysia baharu.

Beliau berkata, Perjanjian Malaysia yang asal dan ditandatangani pada 1963 atau lebih dikenali sebagai MA63, adalah satu dokumen suci serta asas berkaitan pembentukan Persekutuan Malaysia.

Ahli Parlimen Kota Marudu itu berkata, langkah membuang MA63 adalah seolah-olah meninggalkan Persekutuan Malaysia.

“Tiada MA63, tiada Malaysia. Tambahan pula, dengan pindaan perlembagaan yang diluluskan sebulat suara oleh Parlimen pada Disember 2021, MA63 kini menjadi sebahagian daripada Perlembagaan Persekutuan … (usul) ini tidak akan memperkukuh Malaysia,” menurutnya dalam kenyataan hari ini.

“Kita mesti membina kekuatan, kedamaian dan solidariti. Kita perlu mengelak bermain dengan semantik dan politik,” katanya.

Timbalan Pengerusi Barisan Nasional (BN), Datuk Seri Mohamad Hasan, ketika berucap pada Konvensyen BN Sabah di Penampang Sabtu lepas, mencadangkan agar kepimpinan BN negeri itu mengusulkan Perjanjian Malaysia baharu sebagai langkah lebih konkrit ke arah merealisasikan hak-hak dan tuntutan negeri sebagaimana yang termaktub dalam MA63.- Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Tak bercanggah syariat Islam sebab PAS sokong SOSMA

BANGI, 29 Zulhijjah 1443H, Jumaat – Keputusan PAS menyokong lanjutan penguatkuasaan Subseksyen 4(5) Akta Kesalahan Keselamatan (Langkah-langkah Khas) 2012 atau SOSMA selama lima tahun lagi kerana tidak bercanggah syariat Islam.

Mursyidul Am PAS, Datuk Hashim Jasin berkata, parti itu hanya akan menyokong sesuatu yang tidak membawa kemudaratan kepada negara berdasarkan dasar umum parti.

Beliau berkata demikian ketika diminta mengulas tindakan PAS yang menyatakan sokongan terhadap SOSMA, sedangkan sebelum ini parti itu dengan tegas menolak akta tersebut.

“Mungkin (ketika itu) ada sesuatu dilihat bercanggah dengan syariat dan perkara yang berbangkit,” katanya .

Bagaimanapun jelas Hashim, PAS tidak mempunyai kepentingan peribadi dan politik berhubung sokongan parti tersebut di Dewan Rakyat.

“Keputusan berkenaan dibuat setelah Ahli Parlimen PAS mengadakan pertemuan dan mencapai kata sepakat berhubung pendirian parti,” jelas beliau.

Hashim berkata, pelaksanaan SOSMA tidak terkeluar dari landasan Islam, ketika membahaskan usul kerajaan melanjutkan Subseksyen 4(5) akta berkenaan.

Pada sidang Dewan Rakyat 26 Julai lalu, pembangkang gagal dalam usaha menyekat usul berkenaan semasa undi belah bahagi, apabila 111 Ahli Parlimen mengundi menyokong, termasuk undi daripada wakil rakyat PAS.

Sementara itu sebanyak 88 mengundi menentang, manakala 21 lagi tidak hadir.


Selangor buka 3 muzium baharu tahun hadapan

KUALA SELANGOR, 23 Rejab 1444H, Selasa – Kerajaan Selangor akan membuka tiga muzium baharu awal tahun hadapan bagi meneruskan usahanya untuk memelihara dan mendokumenkan sejarah, warisan dan budaya negeri itu.

Pengerusi Jawatankuasa Pembangunan Luar Bandar dan Kebudayaan Selangor Borhan Aman Shah berkata, tiga muzium yang dibina baharu ialah Galeri Seni Selangor dan Muzium Setem di Shah Alam serta Muzium Tekstil di Klang.

Selain itu, katanya, Muzium Sultan Alam Shah di Shah Alam yang kini dalam proses baik pulih dijangka dibuka semula kepada pengunjung pada hujung tahun ini.

Borhan turut memaklumkan pihaknya sedang berusaha untuk mewartakan sebuah kapal korek bijih timah yang terletak di Sepang untuk dijadikan sebagai muzium selain menjadi tarikan baharu untuk industri pelancongan di negeri berkenaan.

“Jentera seberat 6,000 tan itu turut berpotensi untuk diiktiraf sebagai warisan sejarah di bawah Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (Unesco) kerana ia adalah kapal korek terbesar di dunia yang masih berfungsi,” katanya pada sidang media selepas merasmikan Muzium Permainan Tradisional Kuala Selangor di Bukit Malawati hari ini.

“Majlis Perbandaran Sepang (MPSepang) sedang giat memastikan perkara ini berjalan dan sekarang kerja perwartaan tanah di sekitarnya sedang dibuat melibatkan tanah seluas 8.09 hektar.

“Kita yakin jika tiada halangan, tahun depan atau tahun seterusnya ia akan dibuka. Kita akan panggil ia muzium perlombongan dan cadangkan untuk dibuka restoran pada hujung tahun ini di kawasan terbabit sambil pengunjung boleh menikmati pemandangan di tasik sekitarnya,” katanya.

Dalam pada itu, Borhan berkata, Muzium Permainan Tradisional Kuala Selangor dibuka semula kepada pengunjung mulai hari ini, selepas siap diubah suai akibat rosak dalam kebakaran pada 2011.

Beliau berkata, sebanyak RM500,000 diperuntukkan untuk kerja-kerja baik pulih dan ubah suai muzium berkenaan bermula 2014 hingga 2021.

Katanya, muzium berkenaan turut mempamerkan 44 jenis permainan tradisional yang dibuka kepada orang ramai setiap hari bermula pukul 9.30 pagi hingga 5 petang dengan tiket berharga RM3. – Bernama


Israel keterlaluan, usir peguam hak asasi manusia Palestin

RAMALLAH, 24 Jamadilawal 1444H, Isnin – Palestin mengutuk sekeras-kerasnya tindakan negara haram Israel yang mengusir peguam hak asasi manusia warga Perancis-Palestin, Salah Hamouri, selain turut menyifatkannya sebagai keterlaluan.

Kementerian Luar dan Ekspatriat Palestin memaklumkan, tindakan itu adalah jenayah perang yang dilakukan terhadap penduduk Palestin.

Pengusiran Salah di bawah penyamaran yang dipanggil pelanggaran taat setia digunakan untuk melaksanakan pengusiran rakyat Palestin dan kesinambungan daripada dasar jenayah perpindahan paksa Israel yang berakar umbi sejak 75 tahun lalu.

“Salah dan semua rakyat Palestin tidak berhutang dengan negara haram itu, mereka berhak mendapat perlindungan dan bukannnya dipaksa untuk diusir,” katanya dalam kenyataan, hari ini.

Pada masa sama, kementerian juga menyifatkan pengusiran Salah adalah sebahagian daripada polisi negara haram itu yang bertekad mahu mengusir penduduk Palestin secara paksa kerana mahu menggantikannya dengan peneroka haram.

Tindakan pengusiran berkenaan seolah-olah membenarkan penganiayaan dan sekali gus memberi kesan negatif kepada semua kumpulan hak asasi manusia di seluruh dunia.

Palestin turut menyeru masyarakat antarabangsa termasuk Perancis, supaya mendesak Israel bertanggungjawab dengan pengusiran lelaki berkenaan.

Kementerian juga menggesa Majlis Keselamatan Pertubuhan Bangsa-Bangsa Bersatu (PBB) untuk menegakkan keadilan serta menamatkan segera jenayah perang Israel yang berterusan.

Semalam, negara haram Israel menghantar pulang seorang peguam hak asasi manusia Palestin ke Perancis selepas menuduhnya melakukan ancaman keselamatan.

Salah Hamouri, 37, diiringi ke dalam penerbangan ke Perancis oleh polis pada awal pagi semalam.

Penduduk Baitulmuqaddis itu dilucutkan hak pemastautinnya selepas pegawai menuduhnya terlibat sebagai ahli pertubuhan pengganas.

Bagaimanapun, Salah menafikan tuduhan itu dan kumpulan hak asasi manusia turut mengecam tindakan berkenaan.

Menteri Dalam Negeri Israel, Ayelet Shaked dalam kenyataan memaklumkan hukuman untuk pengganas, Salah Hammouri telah selesai dan lelaki berkenaan telah diusir dari Israel.

Salah yang memegang kewarganegaraan Perancis melalui ibunya dan mempunyai hak pemastautin di Baitulmuqaddis telah dibatalkan oleh pihak berkuasa. – Agensi


SPRM Sabah tahan 19 kontraktor

KOTA KINABALU, 2 Syaaban 1443H, Sabtu – Suruhanjaya Pencegahan Rasuah Malaysia (SPRM) Sabah hari ini menahan seramai 19  kontraktor yang dipercayai mengemukakan penyata bank palsu bernilai kira-kira RM49 juta kepada Jabatan Pendidikan Negeri.

Menurut sumber, kesemua suspek berumur lingkungan 24 hingga 53 tahun ditahan di Pejabat SPRM Sabah pada kira-kira 10 pagi.

Sumber itu memaklumkan penyata bank terbabit dikemukakan sebagai dorongan untuk menyertai tender beberapa sekolah di Sabah.

Pengarah SPRM Sabah Datuk S. Karunanithy  mengesahkan penahanan itu dan berkata, kes disiasat mengikut Seksyen 18 Akta SPRM 2009 dan Seksyen 471 Kanun Keseksaan.

Beliau berkata, suspek, yang terdiri daripada 10 lelaki dan sembilan wanita, akan didakwa di Mahkamah Khas Rasuah Kota Kinabalu dalam masa terdekat.

Beliau juga berkata, pada 2020, SPRM Sabah telah menahan 39 kontraktor yang dipercayai mempunyai modus operandi sama melibatkan nilai kontrak berjumlah lebih RM80 juta.

Katanya, daripada tangkapan itu, sebanyak 132 pertuduhan berjaya dilaksanakan di Mahkamah Khas Rasuah di Sabah pada tahun lepas.

Karunanithy berkata, SPRM memandang serius kesalahan itu dan beberapa aktiviti pencegahan telah dilaksanakan bagi menangani isu berkaitan antaranya mengadakan sesi penerangan kepada kontraktor seperti seminar integriti dengan kerjasama Kementerian Kewangan Negeri Sabah pada 25 Ogos 2020.

Turut diadakan Forum Anti Rasuah: Peranan Kontraktor Dalam Menangani Rasuah dengan kerjasama Majlis Perbandaran Tawau dan Lembaga Pembangunan Industri Pembinaan pada 27 Mac tahun lepas.

Beliau turut mengingatkan golongan kontraktor supaya tidak mengemukakan sebarang dokumen palsu bagi memasuki mana-mana kontrak kerajaan kerana ia merupakan satu kesalahan yang serius.

Karunanithy juga menyarankan agar Persatuan-Persatuan Kontraktor mengambil langkah proaktif dengan mengingatkan ahli mereka supaya jangan sesekali terlibat dengan kesalahan berkaitan.

“SPRM Sabah akan sentiasa bekerjasama dengan persatuan kontraktor bagi mendidik serta meningkatkan kesedaran golongan tersebut supaya mereka tidak terlibat dengan mana-mana salah laku khususnya kesalahan berkaitan rasuah,” katanya. – Bernama


10,000 kanak-kanak terkorban sejak konflik di Yaman: PBB

WASHINGTON, 14 Syaaban 1443H, Khamis – Ketika perhatian antarabangsa tertumpu pada konflik di Ukraine, Pertubuhan Bangsa-Bangsa Bersatu (PBB) mendedahkan, sekurang-kurangnya 10,000 kanak-kanak terkorban dalam perang hampir lapan tahun di Yaman.

Setiausaha Agungnya, Antonio Guterres berkata, Yaman mungkin tidak lagi menjadi perhatian utama masyarakat antarabangsa ekoran konflik memuncak yang sedang berlaku di Ukraine sejak Februari lalu.

“Yaman mungkin telah surut daripada tajuk utama, tetapi penderitaan rakyatnya tidak reda. Selama tujuh tahun dan sehingga kini angka kematian, kemusnahan, perpindahan, keganasan dan perpecahan masih dihitung.

“Jutaan mereka berdepan kebuluran melampau dan Program Makanan Sedunia terpaksa memotong separuh catuan kerana kekurangan dana. Ini adalah tragedi,” katanya.

Pendedahan tragis Guterres itu dibuat ketika PBB melancarkan rayuan dana sebanyak AS$4.27 bilion bagi menangani krisis kemanusiaan di Yaman.

Kira-kira dua pertiga program PBB telah ditutup sepenuhnya atau dikurangkan di tengah-tengah isu kekurangan dan serta permusuhan yang semakin meningkat.

Pemotongan bantuan telah mengakibatkan catuan makanan dikurangkan untuk lapan juta orang, termasuk pengurangan bagi bekalan air besar dan perkhidmatan berasaskan jantina.

“Kami bersedia untuk terus menyokong rakyat Yaman, tetapi kita tidak boleh lakukannya bersendirian. Kami perlukan bantuan anda.

“Sebagai tanggungjawab moral dan belas ihsan sesama manusia serta perpaduan antarabangsa, kita mesti menyokong rakyat di Yaman,” kata Guterres. – Agensi


Hamas gesa Turki tentang kekejaman Israel

ANKARA, 7 Syaaban 1442H, Isnin – Pemimpin Pergerakan Perjuangan Islam Palestin (Hamas) menggesa penggubal undang-undang Turki menentang kekejaman negara penjajah Israel, khususnya serbuan penempatan Palestin di Baitulmaqdis, lapor Agensi Anadolu.

Dalam satu kenyataan, Hamas berkata, serbuan dan pengusiran ke atas rakyat Palestin yang dilakukan oleh Israel terutama di Syekh Jarrah, Baitulmaqdis mesti dihentikan.

Kenyataan itu dikeluarkan ketika pemimpin Hamas, Ismail Haniyeh dan anggota kanan mengadakan pertemuan bersama pegawai dan ahli perundangan Turki, termasuk ketua Kumpulan Persahabatan Parlimen Turki-Palestin, Hasan Turan di Istanbul.

Dengan mengambil kira suasana politik, jaringan hubungan antarabangsa dan diplomatik Turki yang mampu mempertahankan Baitulmaqdis, Ismail turut menyeru pendirian bersama Parlimen serantau dan antarabangsa lain untuk menentang kekejaman ke atas rakyat Palestin.

Beliau menyifatkan keputusan Israel mengusir tujuh keluarga di kawasan kejiranan di Baitulmaqdis Timur yang diduduki adalah satu malapetaka bagi penduduknya yang akan kehilangan tempat tinggal.

Sebelum ini, Mahkamah Tinggi Israel di Baitulmaqdis Timur meluluskan keputusan mengusir beberapa keluarga Palestin dari kediaman mereka sebagai satu sokongan kepada penduduk haram Yahudi meluaskan penempatan mereka.

Sejak 1956, sebanyak 37 keluarga Palestin tinggal di 27 penempatan.

Bagaimanapun, penduduk haram Yahudi telah berusaha mengusir mereka berdasarkan undang-undang diluluskan Parlimen Israel pada tahun 1970. – Agensi


Sambutan Maulidur Rasul di tiga negeri, umat Islam diseru contohi sifat Rasulullah

KUALA LUMPUR, 12 Rabiulawal 1444H, Ahad – Negeri Sembilan, Pulau Pinang dan Kelantan masing-masing mengadakan majlis sambutan Maulidur Rasul malam tadi.

Di NEGERI SEMBILAN, Yang Dipertuan Besar Negeri Sembilan Tuanku Muhriz Almarhum Tuanku Munawir menyeru para ilmuan agama dan pendakwah di negeri itu untuk meneliti metodologi dakwah yang bersesuaian dalam menangani pelbagai isu agama dihadapi masyarakat, khususnya generasi muda.

Baginda bertitah perkara itu adalah amat penting dalam menghadapi kehidupan moden dengan teknologi maklumat dan dunia yang lebih terbuka.

Titah baginda, Allah SWT telah memberikan garis panduan yang terangkum dalam al-Quran mengenai tatacara melaksanakan seruan ke arah kebaikan dengan menegaskan kaedah yang dapat memperkasa intelektualisme dakwah dan membawa kesejahteraan kepada masyarakat.

“Ianya meliputi pendekatan dakwah dengan hikmah, memberi pengajaran dan peringatan yang baik serta perdebatan dengan cara tertib dan sopan. Sehubungan itu, masyarakat perlu memperoleh kebaikan dengan cara yang betul berpandukan ajaran Islam yang sebenar.

Pengajaran dan peringatan yang disampaikan secara berhemah mempunyai manfaat sehingga dapat meninggalkan kesan yang mendalam kepada hati orang yang diseru, di samping berupaya mendekatkan mereka tertarik kepada agama Islam,” titah baginda ketika berucap pada Majlis Maulidur Rasul peringkat negeri di Masjid Negeri, Seremban di sini yang dihadiri kira-kira 1,000 jemaah.

Tuanku Muhriz bertitah Islam sewajarnya dilindungi dan dikembangkan melalui pendekatan secara terhormat dan dilaksanakan tanpa paksaan, tekanan dan kekerasan.

Baginda juga menzahirkan penghargaan kepada Menteri Besar Negeri Sembilan Datuk Seri Aminuddin Harun serta seluruh jentera pentadbiran kerajaan negeri dengan kesungguhan ditunjukkan bagi memastikan kemajuan dan pembangunan Islam negeri itu sentiasa berada di landasan yang tepat.

Di PULAU PINANG, Yang Dipertua Negeri Tun Ahmad Fuzi Abdul Razak menggesa umat Islam di negeri itu untuk menghayati tema sambutan Maulidur Rasul tahun ini iaitu “Keluarga Malaysia Pemangkin Kemakmuran” dan mencontohi sifat serta sikap Rasulullah.

“Selaras dengan tema yang dipilih itu ia melibatkan tiga teras iaitu konsep keterangkuman, kesamaan dan kesyukuran, oleh itu saya percaya Keluarga Malaysia yang dibina dengan sifat dan sikap Rasulullah dapat menjadi pemangkin kepada kemajuan Malaysia,” katanya pada Majlis Sambutan Maulidur Rasul yang diadakan di Masjid Abdullah Fahim, di Bertam di sini.

Sambutan di peringkat negeri itu turut menyaksikan Pengerusi Eksekutif Yayasan Restu, Datuk Abdul Latiff Mirasa menerima anugerah Tokoh Maulidur Rasul peringkat negeri Pulau Pinang tahun ini.

Abdul Latiff,77, yang pernah menjadi Ahli Dewan Undangan Negeri (ADUN) Seberang Jaya dari 1995 hingga 2000 membawa pulang trofi, wang tunai RM5,000, sijil dan cenderahati.

Di KELANTAN, Tengku Mahkota Kelantan, Tengku Dr Muhammad Faiz Petra berkenan berangkat ke sambutan Maulidur Rasul peringkat negeri yang diadakan di Masjid Muhammadi, Kota Bharu.

Ketibaan baginda pada pukul 7 malam itu disambut Timbalan Menteri Besar Datuk Mohd Amar Nik Abdullah, Speaker Dewan Undangan Negeri Datuk Abdullah Ya’kub dan Yang Dipertua Majlis Agama Islam dan Adat Istiadat Melayu Kelantan (MAIK) Tengku Tan Sri Mohamad Rizam Tengku Abdul Aziz.

Baginda kemudian berkenan menunaikan solat Maghrib dan Isyak berjemaah bersama lebih 500 orang dan mendengar ceramah Maulidur Rasul yang disampaikan oleh Tokoh Hijratul Rasul negeri Kelantan bagi tahun 2022 Dr Mohd Zain Mahmood serta selawat beramai-ramai ke atas junjungan besar Nabi Muhammad SAW. – Bernama


Kecaman terhadap GTA bukti kuasa politik lawan makin lemah

ANTARA tanda-tanda pihak lawan mula gelisah dengan kehadiran muka-muka baru dan muda usia dalam PRU15 ini, khususnya dari Gerakan Tanah Air (GTA) melalui parti Pejuang, itu isyarat bahawa penguasaan politik pihak lawan semakin lemah.

Ini permulaan kepada satu proses kematangan berpolitik untuk rakyat dan pengundi.

Negara telah menyaksikan tumbangnya satu ‘raksaksa’ politik yang berusia 60 tahun lebih, rebahnya gabungan pembangkang yang sempat bertahan selama 22 bulan sahaja, bertukarnya beberapa Perdana Menteri dalam tempoh tidak sampai 5 tahun dan berlakunya pendakwaan rasuah terhadap beberapa pimpinan politik ‘veteran’ baik dari parti pemerintah mahupun pembangkang.

Semua ini adalah satu situasi menarik yang belum pernah disaksikan oleh rakyat Malaysia sejak dua dekad lalu.

Satu perkembangan lain ialah terbentuknya gabungan-gabungan parti politik yang bertanding di dalam PRU15 dan bukan lagi atas tiket parti masing-masing. Parti-parti seperti Parti Pejuang Tanah Air (Pejuang), Parti Perikatan India Muslim Nasional (IMAN), Parti Bumiputera Perkasa Malaysia (PUTRA) dan Parti Barisan Jemaah Islamiah Se-Malaysia (BERJASA) juga sepatutnya bertanding atas gabungan politik bernama Gerakan Tanah Air (GTA).

Akan tetapi oleh kerana permohonan untuk mendaftarkan GTA tidak diluluskan (sebelum pembubaran Parlimen), maka keempat-empat parti tersebut telah bersetuju untuk menghantar calon masing-masing bertanding atas tiket Pejuang.

Rakyat dan pengundi kini berhadapan dengan situasi di mana mereka perlu membuat pilihan atau memangkah calon-calon dari gabungan politik dan bukan lagi parti-parti politik secara berasingan.

Mereka juga perlu membuat keputusan memilih gabungan politik yang memiliki agenda perjuangan yang berbeza-beza dasar dan adakalanya bertentangan prinsip antara satu sama lain.

Barisan Nasional (BN) dianggotai oleh parti-parti UMNO, MIC, MCA dan PBRS.

Pakatan Harapan (PH) dianggotai oleh DAP, PKR, PAN dan UPKO.

Perikatan Nasional dianggotai oleh Bersatu, PAS, Gerakan, SAPP dan STAR.

GTA pula (walaupun belum didaftarkan) mempunyai prinsip perjuangan yang seragam yang dikongsi bersama oleh parti-parti di dalam gabungannya.

Ini adalah gabungan parti-parti Melayu bersama-sama dengan pertubuhan-pertubuhan bukan kerajaan, tokoh-tokoh masyarakat dan golongan profesional yang tidak berparti tetapi memiliki cita-cita yang sama.

GTA adalah satu gagasan baru yang menawarkan alternatif untuk menjamin kepentingan dan masa depan bangsa Melayu dan agama Islam dapat dipelihara dan dipertahankan.

Ini bukanlah sesuatu yang luar biasa atau pelik memandangkan objektif dan matlamat di sebalik gagasan ini semuanya termaktub dan diperuntukkan di dalam Perlembagaan Persekutuan.

GTA juga telah berusaha untuk menawarkan kerjasama politik dengan BN dan juga PN bagi menghadapi PRU15, akan tetapi inisiatif ini telah ditolak.

Jadi kita merasa pelik bila mana kehadiran calon-calon Pejuang (GTA) dianggap sebagai pemecahbelah kesatuan dan perpaduan bangsa dan umat. Kecaman dan kritikan terhadap calon-calon Pejuang bukan lagi berdasarkan hujah atau perbincangan yang matang, akan tetapi lebih kepada kecaman bersifat peribadi dan sentimen di luar batas-batas adab dan akhlak.

Rakyat, umat dan bangsa mempunyai kuasa penentu sebenar untuk mencorakkan masa depan negara dan kepimpinan mana yang ingin diberi kepercayaan untuk tempoh 5 tahun lagi.

Adakah memilih gabungan politik yang di dalamnya amalan rasuah, salah guna kuasa, perebutan jawatan, dayus kepada sentimen anti-Islam, dominannya ideologi liberalisme, sekularisme, sosialisme dan kesesatan berleluasa …

Atau,

Memberi mandat dan kepercayaan kepada barisan kepimpinan alternatif yang berpegang pada prinsip?

Renung-renungkan …

Mohd Luttfi Abd Khalid
Pengerusi iPeguam/Pemerhati politik

#GerakanTanahAirUntukNegara

#CalonMuslimBerwibawa

#DemiMalaysiaUnggul


Inflasi harga pengguna Jepun cecah paras tertinggi dalam 41 tahun

TOKYO, 27 Jamadilakhir 1444H, Jumaat – Harga pengguna teras Jepun pada Disember meningkat 4.0 peratus daripada tahun sebelumnya, menggandakan sasaran 2 peratus bank pusat.

Ia mencecah paras tertinggi baharu dalam 41 tahun dan mengekalkan jangkaan pasaran yang ada bahawa bank pusat mungkin menghentikan kadar faedah yang sangat rendah secara berperingkat.

Tetapi penganalisis berbelah bahagi sama ada Bank of Japan (BOJ) akan menaikkan kadar tahun ini, disebabkan ketidakpastian sama ada gaji akan meningkat untuk mengimbangi kesan daripada kenaikan kos sara hidup dan mengekalkan inflasi secara mampan sekitar 2 peratus.

“Syarikat tidak lagi bersikap berhati-hati untuk menaikkan harga. Kami mungkin melihat inflasi kekal di atas sasaran 2 peratus oleh BOJ sehingga musim luruh tahun ini.

“Tetapi gaji adalah penting. Jika inflasi kekal sekitar 2 peratus dan Jepun melihat kenaikan gaji yang ketara, BOJ boleh menormalkan dasar monetari. Jika ia melihat kadar kenaikan gaji tidak mencukupi, terdapat peluang yang sama ia akan kekal,” kata ketua ekonomi di Dai-ichi Life Research Institute, Yoshiki Shinke.

Peningkatan Disember dalam Indeks Harga Pengguna (IHP), tidak termasuk makanan segar yang tidak menentu tetapi termasuk kos minyak adalah sepadan dengan ramalan pasaran median dan mengikuti kenaikan tahunan 3.7 peratus yang dilihat pada bulan November.

Ia merupakan kenaikan tahunan terpantas sejak Disember 1981, apabila indeks juga meningkat 4.0 peratus.

Kenaikan tahunan dalam IHP teras melebihi sasaran 2 peratus BOJ untuk bulan kesembilan berturut-turut, apabila harga meningkat untuk barangan seperti hamburger dan kerepek kentang kepada penghawa dingin.

Melihat lebih teliti pada data, Jepun bagaimanapun menunjukkan bahawa ia masih belum menghadapi risiko lingkaran inflasi gaji yang telah mendorong bank pusat Amerika Syarikat dan Eropah untuk menaikkan kadar faedah.

Pemacu utama adalah harga tenaga, iaitu 15.2 peratus lebih tinggi pada bulan Disember berbanding tahun sebelumnya, lebih cepat daripada peningkatan 13.3 peratus yang dilihat pada bulan November. – Agensi


KPT, KPM akan kerjasama berhubung isu lambakan siswazah perguruan

KOTA TINGGI, 8 Zulkaedah 1444H, Ahad – Kementerian Pendidikan Tinggi (KPT) akan bekerjasama rapat dengan Kementerian Pendidikan (KPM) untuk mencari kaedah berhubung isu lambakan siswazah perguruan di negara ini.

Menterinya, Datuk Seri Mohamed Khaled Nordin berkata kerjasama bersama KPM amat penting agar isu di bawah KPT itu dapat dikurangkan.

“Adalah sangat penting untuk kita tahu unjuran yang hanya boleh diberikan oleh KPM dan memanglah hasrat kita untuk bekerjasama lebih rapat dengan KPM supaya isu (lambakan graduan perguruan) ini boleh dikurangkan.

“Dengan ramainya yang ambil kursus perguruan kita perlu lihat bahawa keperluan perguruan bukan sahaja dibekalkan untuk sekolah kerajaan, ia boleh juga diletakkan di sekolah swasta dan jadi guru di luar negara,” kata beliau kepada pemberita selepas Program Semarak Komuniti Kota Tinggi bersama Universiti Malaysia Terengganu (UMT) di Sekolah Kebangsaan Sedili Besar, di sini hari ini.

Tambah Ahli Parlimen Kota Tinggi itu, beliau juga telah memaklumkan Universiti Pendidikan Sultan Idris (UPSI) untuk memberi tumpuan kepada pengeluaran guru bagi Pendidikan Teknikal dan Latihan Vokasional (TVET).

Semalam, Presiden Kesatuan Perkhidmatan Perguruan Kebangsaan Malaysia (NUTP) Aminuddin Awang mendedahkan kecenderungan universiti awam serta swasta yang berlumba-lumba menawarkan pengajian pendidikan untuk melahirkan siswazah perguruan tanpa unjuran KPM boleh menyumbang kepada isu pengangguran dalam kalangan graduan bidang terbabit.

Dalam perkembangan lain, Mohamed Khaled berkata KPT sedang merangka perubahan dalam menjadikan pengajian di Instititusi Pengajian Tinggi (IPT) lebih menarik.

Beliau berkata antara yang dirangka ialah sistem pendidikan secara anjal, yang membolehkan pelajar belajar secara fizikal beberapa tahun dan selebihnya dilaksana secara dalam talian selain beberapa kursus sedang dikenal pasti untuk dipendekkan dari empat tahun kepada tiga tahun.

“Semua sedang diusahakan KPT antara universiti dan industri supaya pelajar (yang telah tamat pengajian) memenuhi keperluan industri dan boleh diambil bekerja.

“Kita juga akan melakukan beberapa perubahan untuk menjadikan belajar di universiti sangat menarik. Kita kenali beberapa program asasi TVET yang membolehkan pelajar masuk dengan kelulusan asas,” katanya.

Beliau berkata demikian ketika ditanya strategi kementerian untuk mewujudkan sinergi yang menarik di IPT susulan tarikan ekonomi gig kepada golongan muda dikhuatiri mengurangkan minat mereka terhadap pelajaran dan memasuki IPT. -Bernama


Lebih 481,000 individu terima vaksin setakat 23 Mac

KUALA LUMPUR, 10 Syaaban 1442H, Rabu – Seramai 481,989 individu telah menerima suntikan vaksin menerusi Program Imunisasi COVID-19 Kebangsaan setakat semalam.

Menteri Kesihatan Datuk Seri Dr Adham Baba berkata daripada jumlah itu 430,368 individu telah menerima dos pertama vaksin sementara 51,621 individu telah melengkapkan kedua-dua suntikan vaksin tersebut.

Berdasarkan infografik yang dikongsikan menerusi laman Twitter rasminya hari ini, tiga negeri mencatat jumlah tertinggi individu yang telah menerima dos pertama vaksin iaitu Selangor (58,552), Perak (49,451) dan Sabah (41,125).

“Ini diikuti Kuala Lumpur (37,254), Sarawak (36,103), Pahang (33,317), Johor (31,451), Pulau Pinang (30,394), Kedah (26,293), Kelantan (19,734), Terengganu (19,698), Negeri Sembilan (19,639), Melaka (10,875), Perlis (9,526), Putrajaya (4,612) dan Labuan (2,344),” katanya.

Sementara itu, tiga negeri merekodkan bilangan tertinggi individu yang telah melengkapkan kedua-dua dos suntikan vaksin berkenaan iaitu Sarawak (10,166), Pahang (5,793) dan Perak (5,337).

Diikuti Kuala Lumpur (4,894), Kelantan (4,647), Johor (3,271), Kedah (3,138), Terengganu (2,406), Selangor (2,174), Negeri Sembilan (1,802), Pulau Pinang (1,721), Sabah (1,525), Melaka (1,443), Labuan (1,276), Perlis (1,037) dan Putrajaya (991).

Program imunisasi yang dilancarkan pada 24 Feb itu, menyasarkan untuk memberikan imunisasi secara percuma kepada penduduk di negara ini, baik rakyat tempatan mahupun warga asing. – Bernama


Deklarasi Cyberjaya tuntut rakyat akur kepada Perlembagaan, Rukun Negara

Oleh Siti Hafidah Abd Ghaffar

CYBERJAYA, 22 Safar 1442H, Sabtu – Sebanyak 36 pertubuhan bukan kerajaan (NGO), agensi kerajaan serta syarikat korporat tempatan menandatangani memorandum persefahaman (MoU) sempena Deklarasi Cyberjaya 10.10.2020.

Deklarasi itu yang dianjurkan oleh Persatuan Pengguna Islam Malaysia (PPIM) meminta gagasan NGO, syarikat korporat, agensi kerajaan dan seluruh komuniti mengembalikan paksi kefahaman dalam teras pemikiran dan tingkah laku seluruh rakyat berbilang kaum serta fahaman dalam negara ini.

PPIM menjelaskan, gesaan itu bertujuan agar semua warganegara wajib akur dan patuh kepada undang-undang watan yang berteraskan kepada Perlembagaan dan Rukun Negara.

Jelasnya, cabaran dalam isu agama, bahasa, hak istimewa, pencabulan hak tanah dan harta, diskriminasi dalam bidang perniagaan, pekerjaan dan kerjaya menjadi faktor utama mengapa deklarasi ini perlu disokong dan diperkukuhkan dalam kesatuan ummah serta diarusperdanakan secara bersungguh-sungguh.

Bahkan dizahirkan dengan tindakan sepenuh hati oleh penerimanya dengan amanah dan sepenuh integriti dalam mencapai hasrat ini serta seluruh pentadbiran kehidupan, katanya lagi.

“Dengan termeterainya deklarasi ini, kami mewakili pertubuhan-pertubuhan yang mempunyai peranan-peranan strategik, beriltizam dengan sepenuh hati membawa agenda memperkukuhkan kesatuan ummah ini dengan memupuk nilai-nilai sejagat berlandaskan prinsip Rukun Negara.

“… beserta mematuhi kehendak-kehendak undang-undang dan Perlembagaan Malaysia,” kata PPIM menerusi kenyataan media di sini, hari ini.

Turut bekerjasama menjayakan deklarasi berkenaan adalah Yayasan Patriot Negara Malaysia; Persatuan Pergerakan Keadilan Keamananan dan Kemanusiaan Antarabangsa; Pertubuhan Kemanusiaan Rakyat Malaysia dan Pertubuhan Anti Diskriminasi dan Salahlaku bersama Gabungan NGO Islam dan Melayu Malaysia.

Selain itu, Pertubuhan Komuniti Sokong Peniaga Pembayar Zakat (SPPZ) serta Pertubuhan Pejuang Warisan Islam Malaysia (PEWARIS).

Deklarasi itu turut mengajak semua pertubuhan kerajaan dan bukan kerajaan prihatin mengenai isu Tanah Rizab Melayu dan bergerak kerja bagi memastikan orang Melayu dapat menghindari nasib yang melanda bangsa Palestin, Yaman, Syria, Champa, Rohingya, Siam dan bangsa serta peradaban lain.

“PPIM berharap agar Deklarasi Cyberjaya dan perjanjian persefahaman yang dimeterai ini akan dapat memberi manfaat kepada seluruh masyarakat,” katanya.


UMNO tak akan kerjasama dengan Bersatu pada PRU15

KUALA LUMPUR, 20 Rejab 1442H, Khamis – Teka-teka mengenai ‘status’ hubungan UMNO dan Parti Pribumi Bersatu Malaysia (Bersatu) bakal menemui jawapan, hari ini selepas surat menamatkan kerjasama antara kedua-dua parti diterima dan mendapat maklum balas.

Terdahulu, Presiden UMNO, Datuk Seri Ahmad Zahid Hamidi mengesahkan menghantar surat berhubung pendirian parti itu kepada Presiden Bersatu, Tan Sri Muhyiddin Yassin pada 26 Februari lalu.

Surat yang dikeluarkan selepas mesyuarat Majlis Kerja Tertinggi UMNO di Janda Baik, Pahang pada 19 Februari itu menyatakan bahawa UMNO tidak akan bekerjasama dengan Bersatu pada Pilihan Raya Umum ke-15 (PRU-15).

Bagaimanapun, parti itu menegaskan bahawa ia akan bekerjasama dengan Perikatan Nasional (PN) hanya sehingga Parlimen dibubarkan.

Sementara itu, Setiausaha Agung Bersatu, Datuk Seri Hamzah Zainudin dalam satu kenyataan, hari ini berkata, Biro Politik Bersatu telah mengadakan mesyuarat bagi membincangkan mengenai perkara itu petang semalam.

Mesyuarat yang dipengerusikan oleh Muhyiddin itu mengambil maklum keputusan Majlis Tertinggi UMNO seperti berikut; i.Tiada kerjasama dengan Bersatu dalam PRU-15; dan
ii. Kebersamaan dalam Kerajaan Perikatan Nasional boleh diteruskan sehingga pembubaran Parlimen.

“Sehubungan itu, Biro Politik mengambil ketetapan bahawa pendirian Bersatu akan diputuskan dalam mesyuarat Ahli Majlis Tertinggi Bersatu pada petang ini, 4 Mac 2021 (Khamis).

“…pendirian tersebut akan dibincangkan juga dalam Mesyuarat Majlis Tertinggi Perikatan Nasional akan datang bersama parti-parti komponen Perikatan Nasional yang lain iaitu PAS, STAR, SAPP dan Gerakan,” katanya.